text:
Ubwo dutangiye umwaka mushya, ntituzi ibizawubamo n’uburyo bizaba. Nta kintu nta kimwe kitugendesha kikanatwizeza ko ibintu bizaba byiza uretse kwizera Imana. Ese n’iki kitubwira ko ibyo Imana yavuze byose bizaba? N’iki kitwizeza ko amasezerano yayo azasohora ? Nta kindi uretse kwizera!
Twizera ko iyo Mana yabaye yo kwizerwa imyaka yose itambutse ikiri yo kwizerwa. Ni kuki dusenga Imana ya Isirayeli? Ni kubera ko ari Imana ya Isirayeli koko; ni Imana ya Aburahamu, Imana ya Isaka n’Imana ya Yakobo.
Kuva mu itangiriro Imana yahoze ari Imana yo kwizerwa. Yaremye umuntu ariko umuntu arayitenguha, ariko yakomeje kuba iyo kwizera ku bantu nk’uko yabaye kuri Nowa ikurikira igihe cy’umwuzure yaje kurimbura isi.
Twongera kubona Ukwizerwa kw’Imana ihitamo Aburamu. Nubwo se yari umubaji w’ibigirwamana, Imana yabonye uburyo umutima wa Aburamu wari utandukanye n’uw’umuryango we. Ari nayo mpamvu yamuhamagaye ikamuhitamo, imuha ikirenze isezerano, ikora igihango nawe. Cyari igihango ni cy’iteka ryose. Ese Imana yigeze itatira icyo gihango? Nta na rimwe! Yakomeje icyo gihango muri :
Mose: Imana yongera kwemera Ubwoko bwa Isirayeli nk’abantu bayo bwite. Kuva 19: 5-6
Dawidi: Yahawe isezererano ko mu rubyaro rwe hazavamwo Umwami w’ibihe byose: 1 Ingoma: 17: 10-14
Baritelemiya ntiyise Yesu umwana wa Dawidi nk’iritazirano gusa. Ahubwo Imana yerekanaga uburyo itunganya ibintu kugira yuzuze isezerano ryayo.
Twebwe n’abatubanjirije, abakurambere bacu ntitwari muri iri sezerano mu itangiriro. Ni gute twisanzemo ko Yesu yari umuheburayo, umuhungu wa Dawudi, umuhungu wa Abrahamu ?
Twinjiye muri iri sezerano kubera ko Aburahamu yasezeranijwe ko imiryango yose yo kw’isi izahabwa umugisha biciye muri we. Agakiza kacu tugakesha isezerano Imana yakoreye Aburahamu.
Niba iyi Imana idusezeranya uyu munsi ibyo mu bihe bizaza ari yo yasezeranije Aburahamu, ni kuki twagira ubwoba? Reka rero duhagarare twemye, dutegereze twihanganye kuko igihe icyari cyo cyose byafata, amasezerano Imana iduha azasohora nta kabuza!
Ibyanditswe: Itangiriro 12: 1-3; 7; Kuva 19: 5-6; 1 Ingoma 17: 10-14; Yeremiya 31; 31-34; Abefeso 2: 11-22
Ev.Lambert


c: text/html

text:
Matayo 5:37
"Ahubwo ijambo ryanyu ribe ’Yee, Yee’, ’Oya, Oya’, ibirenze ibyo bituruka ku Mubi".
Kuri uno munsi abisi ifata nk’uwo kubeshya, ndagira ngo nkwibutse aya magambo 5:
1) Yego yawe igomba kuba yego;
2) Oya yawe igomba kuba oya;
3) Impamvu yose, ibisobanuro byose bigamije guhindura ijambo wari wivugiye biva kuri Satani.
4) Ikinyoma ni kibi. Nta kinyoma cyiza kibaho, nta kinyoma gito kibaho. Umukristo agomba kucyirinda.
5) Ushobora kwitoza kuvuga ukuri uhereye none bigakunda!
Wirinde!
Fidèle MASENGO, Foursquare Gospel Church Kimironko masengof@yahoo.fr

robotstxt: allowed

filter: keep


text:
Iyo dusukura umubiri wacu, hari ibice tugomba kwitondera. Kubisukura cyangwa kubifata nabi bishobora kudutera uburwayi bukomeye. Uyu munsi turavuga ku makosa atandatu tugomba kwirinda igihe twita ku matwi.
Gukoresha uduti tuzengurukijweho ipamba
garagaje ko ntacyo turiya duti dutwara amatwi yacu, nk’uko byatangajwe na Richard Rosenfeld, uhagarariye ikigo cy’ubuvuzi cyitwa SUNY Downstate Medical Center, i New York muri Leta Zunze Ubumwe za Amerika. Ku rundi ruhande ariko, ngo turiya duti dushobora kwangiza ugutwi,nk’uko umushakashatsi witwa Comer yabitangaje. Ngo ugutwi gushobora kubabuka, cyangwa ingoma y’ugutwi igatoboka.Natwo nukudukoresha witonze cyane.
Umuziki usakuza cyane muri ecouteurs
Ubushakashatsi bwakozwe n’ikigo “the National Institute on Deafness” muri Amerika bwagaragaje ko Abanyamerika 15% bari hagati y’imyaka 20 na 69 batakaje kumva kwabo, biturutse ku rusaku rukabije. Ubundi bushakashatsi bwakozwe na “the Indian Journal of Otology”n’ahandi henshi, bugaragaza ko gucurangira cyane umuziki muri ecouteurs ari impamvu nyamukuru yo gupfa kw’amatwi umuntu ntiyongere kumva neza. Rosenfeld yavuze ko igihe abo muri kumwe bumva umuziki urimo kumvira muri ecouteurs, uba urimo gucuranga cyane bikabije.
Kwinjiza urutoki mu gutwi
Uretse kwangiza umuyoboro ujyana amajwi no kwinjiza ubukurugutwa mu gutwi mo imbere, kwinjiza urutoki mu gutwi ni ikosa. kubera ko inzara zawe zishobora kugira mikorobe nyinshi zakwanduza ugutwi, nk’uko Comer abyemeza.
Ibi biba cyane cyane iyo urwaye diyabete cyangwa uri hafi kuyirwara. Comer yasobanuye agira ati: “Diyabete yangiza imijyana n’imigarura y’amaraso kandi ikangiza ugutemba kw’amaraso mu matwi. Ni ukuvuga ko ubudahangarwa umubiri urema bwagahanganye na diyabete butagera mu matwi neza.”
Gutobora ugutwi kwawe cyangwa kureka undi muntu akabigukorera (cyane ku bashaka gushyiraho amaherena)
Hari igihe wibuka uko mama wawe yapfumuraga ugutwi kwawe ukiri muto. Wibigenderaho ngo nawe wipfumure. Ni kenshi bitera ubundi burwayi. Si byiza kwipfumura ugutwi kwawe, cyangwa ngo ureke undi muntu utari umuganga abigukorere. Igihe ubikeneye, wajya kureba muganga ufite ibikoresho byabugenewe akagufasha.
Kutajya kwa muganga igihe ubabara ugutwi cyangwa utumva neza
Mu buryo bumwe, gutakaza kumva ni nko gutakaza umusatsi. Icyo utakaje kiba gitakaye burundu. Igihe wumvise ibintu bisakuza cyane mu matwi cyangwa se atumva, ni ngombwa kugana muganga. Ikindi cyatuma ugana muganga,ni igihe uribwa mu gutwi.
Uko amatwi akuriye si ko aba afite ikibazo. Umusaya, amenyo, n’umuhogo bihuriye kumitsi imwe ku buryo ikigize ikibazo muri byo, wakeka ko ari uburibwe bw’ugutwi. Niba rero ufite uburibwe budasanzwe, bukarenga umunsi umwe, ugomba kujya kwa muganga.
Guhata ibintu mu gutwi
Nk’uko bitangazwa na Rosenfeld, bamwe bakunda gushima cyangwa gukuba mu matwi yabo no kwinjizamo ibyo babonye byose. Ibintu byose bisa nk’aho bikanyaraye, cyangwa bikomeye ntibigomba kwinjizwa mu gutwi, kuko bishobora kugukomeretsa cyangwa bikinjiza ubukurugutwa mo imbere bikaba byatera uburwayi cyangwa uburibwe.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Valantin Twiringiyimana
41,235 total views, 1 views today


text:
Nyamagabe: Umunhanzikazi Musabe Bernadette aherutse guhabwa inka nyuma yo kunezeza abakunzi be
Umuhanzikazi Musabe Bernadette usengera ku itorero rya ADEPR Nyakabanda uherutse kumurika album ye y’amashusho, mu cyumweru gishize ni bwo yahawe inka ubwo yari arimo kuririmba mu gitaramo yari yatumiwemo mu Ntara y’Amajyepfo.
Iki gikorwa kitamenyerewe cyane mu Rwanda, cyabereye kuri ADEPR Murambi ya Nyamagabe, ubwo uyu muhanzikazi Musabe Bernadette yari yahawe kuririmba indirimbo 4 ageze ku ndirirmbo ya gatatu yitwa "Naramaramaje kumukunda," ijambo abantu benshi bakunda muri iyi ndiirmbo ryitwa “Sininyanyagiza,” aho agenda avuga ati “Nabaye imfumbyi sininyanyagiza kubw’uwo mukunzi ari we Yesu", ako kanya kuri iyo ndirimbo Pasteur Ernest Nsengiyumva uyobora umudugudu wa Murambi ahagurutsa umugore we amubwira ko ahaye Bernadette inka. Mu magambo ye agira ati “Uyu mwana wabaye imfubyi ntiyinyanyagize reka tumuhe inka”.
Nk’uko Bernadette yabidutangaje, uwo munsi yashimye Imana kuri byose byabaye dore ko hari n’Umukristo wavuze ngo iyo nka nta bwo izagenda yonyine ahubwo izagenda n’intama ndetse ngo hari n’ibindi byinshi bamuhaye kuri uwo munsi.
Ubusanzwe Bernadette mu buzima busanzwe akora umurimo w’ubudozi, kandi uwo mwuga uramunezeza cyane ko yabyize nk’uko yabidutangarije. Isomero rya ADEPR Gakinjiro ni imwe mu baterankunga be bakomeye mu bikorwa Bernadette akora, ndetse ni na ho indirimbo ze zigurishirizwa.
Bernadette wise album ye «Naramaje kumukunda », yatangiye kuririmba akiri mutoya, indirimbo ze akenshi zikaba zituruka ku buzima bwe. Yavutse mu muryango w’abana batanu, bakaba bafite nyina ari we babana wenyine.
Bernadette ni we mukuru mu bana b’iwabo. Mu mwaka wa 2009 ni bwo yashyize ahagaragara album ye ya mbere y’amajwi. Zimwe mu ndirimbo za Bernadette zamenyekanye ni «Iyaba mfite amababa», «Kamarantimba» na «Naramaramaje kumukunda».


text:
"Ntabwo ndi Umunyapolitiki, ntabwo ndi we " - Padiri Ubald
Padiri Ubald Rugirangoga aratangaza ko impano ye yo gusengera abarwayi bagakira ntaho ihuriye na politiki ko ahubwo abamwita umunyapolitiki ari abapadiri bagenzi be bamufitiye ishyari.
Mu gihe bamwe bafata ivugabutumwa rye nk’inzira ya politiki, aganira n’umunyamakuru wa KT Press, Padiri Ubald yabihakanye yivuye inyuma ndetse ntiyahisha amarangamutima ye ko bimubabaza.
Mu kiganiro kirambuye bagiranye bahuriye kuri Diyosezi Gatolika ya Butare, Padiri Ubald yagize ati “Bananirwa akazi kabo ko kwigisha abantu urukundo bagata umwanya bitiranya ibyo nkora na politiki.”
Yakomeje agira ati “Ntabwo ndi umunyapoliki, ntabwo ndi we”, abitsindagira avuga ko iyo yunze abantu nta gihembo Leta ibimuhera.
Ati “Mbikora nk’umupadiri, nkigisha abantu urukundo n’imbabazi. Sinshobora gukina politiki ngo nakorere Imana.”
Padiri Ubald yanahamije ko yanga politiki, yahamije ko bagenzi be b’abapadiri ari bo bagenda bamwita umunyapolitiki, aho agira ati “Biraruhije! Nkora amanywa n’ijoro ubutaruhuka abandi bari aho ahubwo bakangirira ishyari.”
Akomeza avuga ko iyo uri umuvugabutumwa ubu ukwiye kugirirwa icyizere, ariko hari ikibazo gikomeye ko abantu benshi badakunda ko ukuri kujya ahagaragara.
Ibi Padiri Ubald arabivuga mu gihe yagiye anyura mu bihe bikomeye mu kazi ke k’ubuvugabutumwa nk’umupadiri wa Paruwasi muri Diyosezi ya Cyangugu.
Agira ati “Ivugabutumwa ryanjye ryagiye rigongana kenshi n’izindi nshingano zanjye nk’umupadiri. Musenyeri wanjye yabyizeho ankuriraho izo nshingano za paruwasi.”
Agira ati “Si nkiri umupadiri muri paruwasi, njye niha inshingano nkamenyesha Musenyeri wanjye gusa. Sinicara ahubwo nzenguruka hose mbwira abantu ijambo ry’Imana.”
Nubwo avuga gutyo ariko, Kiliziya Gatolika isa n’aho itamwishimiye kuko abantu basigaye bamugana kurusha uko bayigana bamukurikiyeho iyo mpano yo gusengera abarwayi bagakira.
Mu minsi ishize hari amakuru yanyuze mu bitangazamakuru bitandukanye ko Musenyeri wa Diyosezi ya Kabwayi, Smaradge Mbonyintege yamubujije kuzongera kujya gusengera muri Diyosezi ye.
Mu gihe hari abibwiraga ko byamuca intege, Ubald yatangaje ko nta mpamvu n’imwe yamutandukanya na Kiliziya Gatolika, agira ati “Nahamagawe hano n’Imana ngo nyikorere, nta muntu n’umwe ushobora kubimbuza.”
Ese imbaraga zo gukiza abarwayi Padiri Ubald azikomora he?
Padiri Ubald amaze imyaka 25 ari umupadiri muri Diyosezi Gatulika ya Cyangugu mu Burengerazuba bw’u Rwanda. Avuga ko mu 1991, ari bwo yakoze igitangaza cya mbere ubwo yasomaga misa ya mu gitondo muri Diyisezi ya Cyangugu.
Muri misa ngo Roho Mutagatifu yamweretse umugabo wari waje gusenga ariko afite igisebe ku kuguru cyamubujije amahoro kubera kumurya, ariko ngo abajije abandi bapadiri niba bamubonye bamubwira ko ntawe babonye.
Ngo byatumye ahita abwira imbaga y’abakirisitu ibyo abonye agira ati “Hano hari umugabo wahoze yabuze amahoro kubera igisebe afite ku kuguru, ariko Yezu yamukijije.”
Uwo mugabo, wari mu kigero cy’imyaka nka 30 yahise ahaguruka n’ibyishimo, agira “Ni njyewe Padi, nakize ndimo kubyumva.”
Muri iyo misa, umugore wari urwaye umugongo na we ngo yahise yumva yorohewe ariko atinya gutanga ubuhamya mu ruhame ahubwo aza kubibwira Padiri Ubald nyuma ya misa.
Uyu munsi ngo inkuru yo gukiza abarwayi kwa Padiri Ubald yasakaye nk’inkongi y’umuriri irara igeze mu gihugu hose.
Padiri Ubald ati “Guhera icyo gihe, sinongeye gusomera misa mu kiliziya kuko abakirisitu babaga baje ari benshi cyane.”
Akomeza agira ati “Impano yo kwerekwa uwakize ni yo ikurura imbaga y’abantu kuko nemera ko buri mupadiri wese ashobora gusengera abakirisitu be bagakira.”
Padiri Ubald avuga ko uko kwerekwa uwakize biza mu buryo butandukanye aho avuga ko hari ubwo biza nk’ijwi risobanura ibyo arimo kubona ubundi bikaza nk’ikiganiro bafatishije akuma gafata amajwi, hakaba n’ubwo biza mu bundi buryo.
Kubera iyi mpano, diyoseze zitandukanye zimutumira mu buryo buhoraho mu masengesho y’igikumbi yo gukiza abarwayi, ibi bikaba ari na byo bimugonganisha n’abandi bapadiri ndetse na bamwe mu bayobozi bakuru muri Kiliziya Gatolika batemera iby’impano zo gukiza abarwayi.
Nyamara, Padiri Ubald we agira ati “Imbaraga abantu babona si izanjye, ni iza Yezu. Ntabwo ari njyewe, ni Kirisitu ukiza abantu binyuze muri njyewe kuko njyewe icyo nkora ni ugusenga naho Yezu we agakora ibitangaza bye.”
Ati “Kandi wibuke ko no muri Bibiliya Yezu yavuze ko abamwizera bakanamwemera bazasenga bakabona ibitangaza. Ibyo ni byo rero nkora.”
Padiri Ubald yatangiye gusengera abantu mu 1987 ariko icyo gihe ntiyashoboraga kumenya uwakize n’utakize. Cyakora, ngo hari abagarukaga nyuma y’icyumweru kimwe, bibiri cyangwa bitatu bakamubwira ko bakize.
Agira ati “Waba umunyabyaha cyangwa usengera mu rindi torero iryo ari ryo ryose, Yezu aragukiza, upfa kuba ufite ukwizera gusa.” “Nzi abarokore benshi n’abayisilami benshi yakijije mu masengesho yanjye. Ni yo mpamvu mpamya ko imbaraga zikora ibitangaza atari izanjye.”
Padiri Ubald ngo yakuze afite indoto zo kuzaba umuganga none ubu yishimira ko yabigezeho mu zindi nzira. Aseka, agira ati “Uyu munsi abantu bakira kuri roho no ku mubiri kandi ndabyishimira nkanabishimira Imana.
Iyi mpano yo gukiza abantu indwara binyuze mu masengesho ngo ni yo ifasha Padiri ubald kwigisha urukundo no kubabarira.
Mu buzima busanzwe Padiri Ubald ni muntu ki?
Padiri Ubald yavukiye mu muryango w’abakirisitu gatolika mu Karere ka Nyamasheke ndetse avuga ko yibuka mama we yigisha abavandimwe be kuririmba.
Akiri umwana muto, Padiri Ubald yibuka ko yari yarasezeranyije se wabo ko atazigera anyara ku buriri ariko rimwe akaza gucikwa.
Ati “Rimwe narose ndagiye ihene njya kwihagarika ku giti nkangutse nsanga nanyaye ku buriri. Byanteye isoni cyane, ariko ubu iyo mbonye umwana wanyaye ku buriri mwumva vuba.”
Ku myaka itanu, ngo yajyanye na nyina mu gihuru kwihisha abantu bashakaga kubica. Nyuma y’imyaka ibiri gusa mu 1963, se umubyara bahise bamwica. Nyina ngo yamusobanuriye ko se bamuhoye ko ari umututsi.
Ibihe bibi yanyuzemo byose azira ko ari umututsi ngo byatumye ahitamo kwiha Imana akaba umupadiri wigisha urukundo. Mu 1994, Padiri Ubald yarahizwe ngo yicwe ariko ashobora gucika interahamwe ahungira mu Burundi.
Avuga ko ubwo yari mu buhungiro yari afite intimba n’agahinda ku buryo yariraga amanywa n’ijoro igihe cyose yatekerezaga abantu bari barimo kwicwa mu Rwanda.
Aka gahinda ngo yagaterwaga n’ukuntu yakoze ibishoboka byose ngo yigishe urukundo ariko abantu bakarenga bakicana.
Umuryango ya Padiri Ubald wishwe muri Jenoside
Abenshi mu bo mu muryango wa Padiri Ubald harimo na nyina umubyara bishwe muri Jenoside yakorwe Abatutsi. Nubwo yari mu gahinda, nyuma ya Jenoside Padiri Ubald ntibyamubujije gukomeza kwigisha urukundo.
Agira ati “Kubera amahano yari yabaye, natekereje ko abantu bakeneye gukira ibikomere kandi inzira rukumbi yari ihari ni ukubigisha urukundo kubabarira no kwiyunga.”
Padiri Ubald yatanze urugero afata iya mbere ababarira abishe mama we umubyara. Agira ati “Ni njye ubwanjye wafashe inzira njya gushaka uwishe mama, ubu mwitaho we n’abana be babiri.”
Ubona bimuteye ishema, akomeza agira ati “Umwe muri bo ni umukobwa ubu yiga ubuvuzi bw’abantu. Ni umuhanga kandi ni njye uhangayikishwa n’ibyangombwa byose by’ishuri.”
Ahamya ko yabikoreye kugira ngo yereke umuryango nyarwanda ko urukundo, kubabarira no kwiyunga bishoboka ariko ko ubikora bigomba kuba bimurimo mu buzima bwe bwa buri munsi.
Mu nyigisho ze, avuga ko shitani cyangwa se imyuka myibi ari yo yatumye abantu badukira abandi bakabica, bityo ko kugira ngo imitima yabo ibohoke bagomba kwitandukanya na sekibi bagasaba imbabazi Imana n’abantu.
Ibitekerezo ( 20 )
Obald, abobakurwanya sinabita abapadiri, nisekibi. Kukontamupadiri utifuza kubona abakirisitu bakira kuraje nubwo bakujyirira ishyari byokukwica inzirawatanjyiye yezu murikumwe dushake ijuru kuko ibyisi tuzabisiga. Tukuri inyuma
Nibyo rwose Padiri Obald afite impano yo gusengera abarwayi bagakira. Avugisha ukuli. Kuko Yezu ali nawe ukiza amukoresheje n Imana y ukuli. Turamusabira afite umulimo ukomeye
Nibyo rwose Padiri Obald afite impano yo gusengera abarwayi bagakira. Avugisha ukuli. Kuko Yezu ali nawe ukiza amukoresheje n Imana y ukuli. Turamusabira afite umulimo ukomeye
Padiri Ubald ibyo akora ni ingabire yahawe na Rurema kugirango asengere abanyarwanda, abigishe ubumwe n’ubwiyunge maze u Rwanda rwongere rugire umubano n’ Imana.Naho abamwitirira Politike baramubeshyere kuko yigisha inkuru nziza nkuko Yesu yabikoze ariko ab’ isi ntibabyemera ahubwo baramurwanya. Imana imuhe umugisha no kubabarira abamubeshyera.
koko haracyariho abakozi b’Imana P ubald yasengeye mama akira asthima yaramaranye imyaka 27 ibyo akora byo kunga abantu igihugu kibonye abameze nkawe 5 u Rwanda rwaba Paradizo kwita kumuryango w’umuntu wakwiciye!!!!natwe Imana turayisabye ngo ibidushoboze
Abbé Obald,Nyagasani agukomereze umutima wo kwegera intama zayo.ubundi ntucike intege
Nubwo avuga gutyo ariko, Kiliziya Gatolika isa n’aho itamwishimiye kuko abantu basigaye bamugana kurusha uko bayigana bamukurikiyeho iyo mpano yo gusengera abarwayi bagakira. Iki gika wa munyamakuru we wongereyeho kigaragaza ko wowe utavuga ukuri nyako ahubwo ntaho uri gutandukanira na rya tangazamakuru ritanya abantu. Padiri Ubald ni uwa Kiliziya Gatorika, abamusanga ni abagatorika kandi inyigisho abaha ni umwimerere wa Kiliziya Gatorika. Ntabwo rero Kiliziya Gatorika irwanya P Ubald ko nta P Ubald nta Kiliziya Gatorika bose bunze ubumwe. Niba hali aho yakubwiye ko umwepiskopi we yamuhaye umwanya wo kwigisha nuko Umwepiskopi yemera kandi ashyigikiye ubutumwa bwa Padiri Ubald. Kandi aho abwigisha ni mubakirisitu Gatorika, mu Kiliziya cg se ahandi bateraniye hazwi. Sinzi niba hari igihe wumvise P Ubald yagiye muri Zion temple, ADEPR, EPR nahandi. Ni mu Kiliziya buri gihe. Ndumva bihagije ibyo mvuze k’ushaka gusobanukirwa nawe niba utanyuzwe nazaguha contact yanjye ukaza nkaguha ikiganiro. Imana iguhe umugisha hamwe nabasomyi ba KT bose
Obald turakwemera Imana nikomeze ikurinde
Nakomereze aho naho abamurwanya ntibabura, kuko sekibi nawe agira imbaraga.gusa abonye ubu butumwa bwanjye yadusura muri paroice ya KINONI Diocaise RUHENGERI aherukayo nkiri muto ntaramenya ibyo aribyo.
Njye Ubald ndamwemera nk’umuntu ukoreshwa n’Imana kdi ntaniyemera ndetse ntabyiyitirira iyo aza kuba nk’aba ba Pasteur cg abapadiri ba none agakora nka biriya ahh!
Ariko ntibivanaho ko ari umuntu nawe yakosa ariko turi bande bo kumucira urubanza? abo ba padiri bo ce bakora ibyabo neza? naba nawe ibyiza akora(cg akoreshwa na Yezu) biruta kure ibibi bye. ubundi se niba akina politike nziza ikibi n’ikihe? nubwo nawe yakwiye kureba niba nta banyepolitike bamwinjirira kuko nabo si shyashya kdi bareba ibyabo kdi bo ntibagengwa na Kristu ariko Politike yamye ikorana n’ibyimana mwibuke Yezu bamujyana kwa Pilato kuki batamuciriye ububanza bo nyine? reka ndangize ari ngira nti Courage Padiri ayaba bose babaga nkawe isi yaba nziza kurusha.
Ni ngombwa ko bamurwanya cyane abo mu nzu y’IMANA na Yezu nibo bamubambye.Gusa Padiri komeza ubutumwa bwawe ntucike intege nawe ujye ubababarira kuko batazi ibyo bakora. Yezu Kristu uko yari ari na n’uyu munsi niko ari.
Courage kuri Padiri Ubard! Yatowe n’Imana.abo bamugirira ishyari ntacyo bateze kumukoraho.wamugani abantu batinya ukuri kandi Padiri Ubardi we akoresha ukuri rimwe narimwe nabo bagenzi be abatitwara neza ntago abashyigikira niyo mpamvu bamwe bamurwanya. Ariko Padiri ntucike intege YEZU ARAKIZA


text:
Mbese murumuna wacu tumugire dute ?
Indirimbo ya Salomo 8 :8 « Dufite murumuna wacu utarapfundura amabere, tuzamugira dute igihe azasabirwa ? ». Ubundi umukobwa ugeze gusabwa ngo ajye kwubaka urugo byanga byakunda agomba kuba afite amabere kubera ko aba agiye ngo azabe umubyeyi azonse ibibondo abiheke, ahekere igihugu.
Abantu bitwa abakijijwe, cyangwa abantu bakiriye Yesu nk’Umwami n’umukiza wabo, bitwa umugeni wa Kristo. Yesu Kristo afite ubukwe, kandi n’umugeni arahari ndetse n’inkwano irahari (Amaraso yaviriye i Golgota). Ariko, hari icyo yatumye umugeni we, n’ukujya gushaka abandi bazaza muri ibyo birori bizabera mw’ijuru kandi bambaye icyubahiro cyo kuba umugeni wa Kristo.
Uku tuvuga ubutumwa bwiza dushaka ko waza nawe ukaba umugeni wa Kristo, tukazajyana muri ubwo bukwe.Bibiliya itweretse inzitizi ikomeye, n’uko dufite murumuna wacu utarapfundura amabere. Irabaza ngo uwo tuzamugira dute ighe azasabirwa ? Kuba ahari, arahari. Ni umukobwa rwose nta gushidikanya ariko nta mabere agira ! Iki kimenyetso cyo kubura amabere gisobanurwa nko kubura ukwizera. Umuntu akaba atizera ko Yesu ari umwami, cyangwa abizi ariko abikerensa, ni umuntu wikorera ibyo yishakiye atitaye kw’iherezo rye. Uwo muntu umukwe naza, azamusiga mu mibabaro y ‘iyi si kandi kw’iherezo azaba mu mubabaro w’iteka ryose.
Ndagukangurira gutekereza kw’iherezo ryawe.Iyi si ntabwo tuzayihoramo, ni icumbi. Dusa naho turi mu bukode kandi nta wifuza kuba mu bukode iteka ryose, biragatsindwa.Ko nta kwizera ufite (amabere) ubwo bizamera bite umukwe naza ?Sigaho garukira aho, na biriya bitari byiza wari wagambiriye kujyamo bireke garukira aho nyabuneka utazagwayo.Yesu aragushaka, ashaka ko muzabana iteka munezerewe. Nyabuneka shaka Uwiteka bigishoboka ko abonwa, umwambaze akiri bugufi.
Ihane Wakire Yesu akuyobore.Ni umuyobozi mwiza cyane kandi azaguha amahoro wabuze. Mbese ko agushakaho umugeni, aho uzamuhagarara iruhande utagira amabere ( kwizera) byemerwe? Yewe Imana ibigufashemo murumuna wacu we ! Komera Yesu aragukunda.Niwihana azakujyana mu buruhukiro bw’iteka.N’ubyanga, uzaba mu mubabaro w’iteka. Ni hamwe cyangwa ahandi. Inzira ziri imbere yawe ihitiremo.
Senga uti Mana, mfasha nzagere mu bwami bwawe, amen !


text:
Binyuze muri iyo mpano ibyo Hasubizimana akora harimo gusiga amarangi, gukora ibyapa, gushushanya, gukora za kasha no kwandika ku myenda.
Uyu mwuga awukorera mu Murenge wa Kibungo ahitwa i Musamvu mu Karere ka Ngoma aho afite inzu yise “Empire of Artists” abamushaka bakaba ari ho bamusanga.
Uyu musore wize icungamutungo mu mashuri yisumbuye, avuga ko impano yo gushushanya atigeze ayiga ahubwo yayivukanye akayikurana ,aho no mu mashuri abanza yashushanyaga imfashanyigisho zifashishwaga n’abarimu.
Hasubizimana agenda yagura ibikorwa kuko kuri ubu ngo akorera no mu turere twa Nyagatare, Kirehe na Kayonza.
Agira ati “Nkurikije aho iyi mpano yanjye yankuye n’ibyo ngenda ngeraho, mbona nshyizemo imbaraga kurushaho byangeza ku bindi birenze uko mbitekereza; kuko ubu amasoko yabonetse, nibura nshobora gukorera amafaranga ari hagati y’ibihumbi 200 na 400 ku kwezi.”
Uyu munyabugeni, ngo amaze kwigisha gushushanya bagenzi bagera kuri 11 bo mu mirenge itandukanye, ku buryo iyo afite ibiraka byinshi ari bo yoherezayo.
Ubwo yigaga amashuri yisumbuye ngo iyi mpano ye yamufashaga kubona amafaranga y’ishuri agera ku bihumbi 55 bishyuraga, kubera ibiraka yakoraga mu biruhuko no ku minsi ya konji.


text:
Uretse kuba mu Rwanda twifashisha telefoni cyangwa mudasobwa ifite interineti mu itumanaho, ubu bishobora kuba isoko wahahiraho cyangwa ukaricururizaho, ubinyujije ku isoko rusange rya KAYMU ribera kuri interineti.
Mu Rwanda abantu benshi bamenyereye ko gucuruza ari ukuba ufite iduka, amangazini cyangwa iseta ahantu runaka, haba mu nyubako y’ isoko cyangwa ahantu abantu bahurira bakagurana igicuruzwa n’ amafaranga, cyangwa igicuruzwa n’ ikindi.
Ubwo buryo bukoreshwa mu buhahirane hagati y’ umuguzi n’ ugurisha, bigaragara ko butuma bata umwanya uteri ngombwa, aho usanga umuguzi ata umwanya ajya gushaka igikoresho runaka akeneye, n’ aho umucuruzi na we agata umwanya ategereje umukiliya atazi igihe azira, cyangwa se akawuta ajya kurangura.
Ibi byatumye bamwe mu banyarwanda bajya batemberera mu bihugu byateye imbere batekereza kuzana KAYMU, ikigo mpuzamahanga gifasha abacuruzi n’ abaguzi mu guhahirana, mu rwego rwo gufasha abanyarwanda kwihutisha iterambere birinda guta umwanya mu buhahirane.
Yan Kwizera Umuyobozi wa KAYMU mu Rwanda, atangaza ko ubu buryo bumenyerewe mu bihugu byateye imbere, kandi bakaba babukoresha kuva kera, bukaba bumwe mu bwabafashije kugera ku rwego rw’ ubukungu bari ho, kuko ibikorwa bya bo babikora badataye umwanya.
Nk’ uko Yan Kwizera akomeza abisobanura, inshingano y’ ibanzeya Kaymu ni ukuranga igicuruzwa, umuguzi yagishima bakamuhuza n’ umucuruzi (nyir’ igicuruzwa), bagahahirana, kandi byose bigakorwa ku buntu.
Uburyo ibyo bikorwamo, umucuruzi ufite ibicuruzwa, bashyira amafoto ya byo ari ho ibiciro ku rubuga rwa interineti rwa KAYMU, hanyuma ugura akaba ari ho agurira yuzuza ibisabwa birimo n’ aho aherereye, hanyuma bakabimushyikiriza, agahita yishyura, amafaranga bakayazanira nyir’igicuruzwa.
Usibye kuba wagurira igikoresho kimwe cyangwa byinshi kuri Kaymu, n’ umucuruzi ushaka kurangura, ashobora kuharangurira, akongera ibicuruzwa mu iduka rye.
Asobanura icyo Kaymu imariye abanyarwanda, Yan Kwizera yagize ati : “Twe turinda abacuruzi gutakaza umwanya birirwa bicaye iruhande rw’ ibicuruzwa byabo bategereje abaguzi batazi n’ igihe bazira, kuko iyo ibicuruzwa bye tubishyize ku rubuga rwacu, ni nk’ aho biba biri kuri rya soko nyirabyo yirirwa yicayeho.
Tunafasha abaguzi kudata umwanya birirwa bazenguruka mu masoko bashaka ishati, ipantalo, telefoni, imodoka, n’ ibindi bikoresho bakeneye, kuko ujya ku rubuga rwacu ukihitiramo, ukuzuza ibyo bagusaba, ubundi ukagura, natwe tukagushyikiriza.”
Yan Kwizera yakomeje avuga ko Kaymu ifasha abaguzi kugera ku bicuruzwa bitandukanye mu gihe gito kandi batavuye aho bari, bikanafasha abacuruzi kubona isoko rigari, bitewe n’ uko abari ahantu kure batabashaga kugera ku iduka cyangwa iseta ye, bazajya bayigeraho bakoresheje ikoranabuhanga.
Yan yakomeje agira ati : “Abanyarwanda batinyuke gukoresha ikoranabuhanga, telefoni zifite interineti zive mu gukoreshwa mu biganiro gusa, ahubwo zitangire gukoreshwa no mu bikorwa bibyara inyungu nk’ ubucuruzi n’ ibindi."
KAYMU ni kimwe mu bigo by’ ubucuruzi bikomeye byibumbiye mu cyitwa Rocket Internet, kikaba cyaratangiye gukorera mu Rwanda mu mpera z’ umwaka wa 2013, ubu kikaba gikoreshwa mu bihugu bisaga 187 ku isi.
Jean Paul Kayitare / Rushyashya.net
kaypaul202@yahoo.fr
U Rwanda rugiye kongera gukoresha icyambu cya Dar-es-Salaam
Intro
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Henoki yamaze imyaka mirongo itandatu n’itanu avutse abyara Metusela. Amaze kubyara Metusela, Henoki agendana n’Imana imyaka magana atatu, ayibyaramo abahungu n’abakobwa. Iminsi yose Henoki yaramye ni imyaka magana atatu na mirongo itandatu n’itanu. Kandi Henoki yagendanaga n’Imana, ntiyaboneka, kuko Imana yamwimuye. (Itangiriro 5: 21-24)
Henoki yamaze imyaka mirongo itandatu n’itanu avutse abyara Metusela. Amaze kubyara Metusela, Henoki agendana n’Imana imyaka magana atatu, ayibyaramo abahungu n’abakobwa. Iminsi yose Henoki yaramye ni imyaka magana atatu na mirongo itandatu n’itanu. Kandi Henoki yagendanaga n’Imana, ntiyaboneka, kuko Imana yamwimuye. (Itangiriro 5: 21-24)
Iyo uvuze “kugendana” biba bivuga ko hari abafatanyije urugendo basezeranye. Turebere hamwe uko umuntu yagendana n’Imana mu rugendo rujya mu ijuru bikamufasha kururangiza neza.
Buri wese afite uko yahamagawe ava mu byaha arakizwa aza mu nzu y’Imana. Umuntu yibuka igihe yakirijwe, akaba yanezerwa; ariko ikiri ngombwa ni kimwe : Mbese muri iyi myaka turacyagenda uko twahamagawe? Tugume mu muhamagaro, turushaho gukora ibyo Imana ishaka dukizwe uko bwije n’uko bukeye, tubeho tunezeza Imana kuko yaduhaye imbaraga zo kuzarangiza uru rugendo neza, niyo izabiduhoboza.
Itangiriro ry’urugendo ni ryiza, ariko ikiruta ni iherezo ryarwo.
Enoki yagendanye n’Imana, arayinezeza kugeza ubwo ifashe umwanzuro wo kumwimura adapfuye. Ikizadufasha muri uru rugendo ni ukugenda twezwa mu ngeso zacu zose uko bwije n’uko bukeye (1Petero 1:15), ibi ntabwo bikwiye kudutera ubwoba kuko twahawe intwaro yo kudufasha ari yo Ijambo ry’Imana.
Dusabwa kuba abera aho twirirwa hose nk’uko Imana ari iyera. Kuko urugendo rukomeye, Imana ijya iduha impozamarira; urugero: waba utarashaka ugasenga ngo ikubakire urugo Imana ikakumvira ikabikora neza binejeje umutima wawe, Imana ikaguha uwo mufatanya urugendo kuko ababiri baruta umwe, mugakomezanya mukabasha kunesha n’ibindi.
Impamvu tugihari tukiriho ni kubw’umurimo w’Imana. Mu gukizwa kwacu tuzera imbuto bizane benshi kuri Yesu Kristo binubahishe Imana. Gukiranuka kwacu kube uguhoraho kuko nubwo tuzi itangira ry’urugendo ariko ntituzi iherezo ryarwo. Bizatuzanira umugisha ubwacu no ku bacu. Niyo mpamvu Nowa yarinzwe n’abe bakarindwa, mu gihe cy’abakoraga ibyaha bari bakataje nk’uko ubu bimeze mu gihe cyacu.
(Itangiriro 6: 5): Kandi Uwiteka abona yuko ingeso z’abantu zari mbi cyane mu isi, kandi ko kwibwira kwose imitima yabo itekereza ari kubi gusa iteka ryose. Uwiteka yicuza yuko yaremye abantu mu isi, bimutera agahinda mu mutima. Uwiteka aravuga ati “Nzarimbura abantu naremye, mbatsembe mu isi uhereye ku muntu n’inyamaswa n’amatungo n’ibikururuka n’inyoni n’ibisiga byo mu kirere, kuko nicujije yuko nabiremye.” Ariko Nowa agirira umugisha ku Uwiteka. Uru ni rwo rubyaro rwa Nowa. Nowa yari umukiranutsi, yatunganaga rwose mu gihe cye. Nowa yagendanaga n’Imana.
Nubwo hari imigisha tujya duhererwa mu gakiza ku bw’ubuntu, umugisha mukuru twahawe ni uwo kuzabona Imana. Tube abagenzi beza bajya mu gihugu cyo mu ijuru twe kuba icyapa kiyobora abandi nyamara cyo kikaguma aho gihagaze.
Uru rugendo ruzarangira yemwe abakunda Imana nimuhumure, dusabwa gusa kuzasangwa turi maso ubwo Umwami wacu Yesu azaza. Tuzabishobozwa no kugenda twigenzura buri gihe, aho wisanze watandukiriye wegere Imana uyisabe imbabazi, irazihorana kandi iteka ihora yiteguye kwakira umuntu wese uyigana afite umutima uciye bugufi.
Hatabayeho urupfu, impanda y’Imana izavuga kandi abazaba bejejwe bari maso nibo bazayumva gusa. Iyi si yo irashirana no kwifuza kwayo, ariko nkuko tubisoma ngo « ariko twebweho abizera ntidufite gusubira inyuma ngo turimbuke, ahubwo dufite kwizera kugira ngo tuzakize ubugingo bwacu. » (Abaheburayo 10: 39). Imana ibahe umugisha.
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye twandikire kuri Email yacu: rejoiceafricam@gmail.com
Ibitekerezo
None AKuvuze Ko Kwizera Ibyaba Pasitor Bavuga Watubwira Abo Tuzaja Twizer'ibyabo? Kanda hano umusubize
NGAHO DA!!!!! RWAGASANA ATI NKAVUGURUZA PASITER WANDITSE IKIGISHWA KANDI AKORESHEJE BIBILIYA IGITANGAJE ATI UNSHAKA AMBIPE KURIYI NUMBER NINDE WAKUBWIYE KO HARI UGUSHAKA ESE AGUSHAKAHO IKI? MWE MWIYITA ABAROKORE NIMWE MUZABANZA KURIMBUKA MBERE YANGE, KUKO IMANA YANGA ABAYIYITIRIRA KANDI BAGAMIJE INYUNGU Kanda hano umusubize
Maze gusoma iyi nkuru nitonze,mbona ahanditse ko "turi mu rugendo rujya mu ijuru".Ese koko abantu bose beza b'abakristu iwabo ni mu ijuru nkuko amadini menshi yigisha?Bible ivuga ahantu henshi ko "dutegereje isi nshya n'ijuru rishya" (2 Petero 3:13).Isi nshya,ni isi izaba ituwe n'abantu beza batazajya mu ijuru.Mu Imigani 2:21,22,havuga ko "Abakiranutsi bazaguma hano ku isi,ariko abantu babi bazacibwa mu isi".Ntabwo ari isi (Earth/Terre) ikora ibyaha.Niyo mpavu muli Zaburi 104:5,havuga ko iyi si izahoraho iteka ryose.Ikizatwikwa ku Munsi w'imperuka,ni abantu babi nkuko tubisoma muli 2 Thessalonians 1:7,8.Mwibuke ko ku gihe cya NOWA,ntabwo imana yahannye (to punish) isi y'ubutaka.Muli 2 PETERO 2:5,havuga ko imana "yahannye isi ya kera",bivuga abantu babi.Ntacyo imana yatwaye ubutaka.Icyo imana izakora ku Munsi w'imperuka,nuguhindura isi Paradizo.Bible ivuga ko hali abantu bazajya mu ijuru.Ntabwo bazaba bagiye guhora baririmba nkuko abiyita abarokore bavuga.Ahubwo nibagerayo,bazaba abami n'abatambyi bo kuyobora isi nshya izaba ituwe n'abandi bantu beza bazasigara ku isi.Byisomere muli Daniel 7:27 na Ibyahishuwe 5:10.Ikindi mugomba kumenya,nuko nta muntu wihitiramo kujya mu ijuru cyangwa kuzatura mu isi ya Paradizo.Nkuko imana yashyize Abamarayika mu ijuru,naho Adamu na Eva ikabashyira muli Paradizo ya Eden,ni nako abantu benshi beza bazaba iteka mu isi izahinduka Paradizo nkuko tubisoma muli Zaburi 37:29.Ntimugapfe kwemera ibyo Pastors bigisha.Bible idusaba kubanza kugenzura muli Bible niba ibyo bavuga bihuye na Bible (1 Yohana 4:1).Ntimukagire ubunebwe bwo KWIGA BIBLE.Unshaka yambipa kuli 0780351567.Ndabasaba kandi gusoma iyi mirongo yose natanze.MERCI!!! Kanda hano umusubize


text:
Ibintu 3 wamenya ku mugore wa Stromae
Coralie Barbie ni umugore w’umuhanzi w’icyamare Stromae ufite inkomoko mu Rwanda kuko ise umubyara ari umunyarwanda. Umugore wa Stromae bagiye kumarana umwaka bashyingiranywe, afite byinshi wamumenyaho ariko muri byo harimo ibi by’ingenzi:
Niwe uhimba imideri umugabo we yambara
Coralie wavutse mu 1984 mu gihe umugabo we yavutse mu 1985, ajya kumenyana na Stromae byaturutse ku kuba muri 2013 ariwe watangiye kujya umuhitiramo imyambaro yambara akanamufasha kwita ku buryo agaragara, no mu gufata video z’indirimbo akaba amuri hafi, akamushakira imyambaro iri bujyane na video y’indirimbo. Uko kumuba hafi kwatumye bibaviramo urukundo baza no gukora ubukwe bwabaye mu ibanga mu mpera z’umwaka ushize.
Yahuje guhimba imideri kwe n’ubuhanzi bw’umugabo we abibyaza inyungu
Kuru ubu Coralie yamaze gushyira hanze icyiciro cya gatatu cya label yabo bise Mosaert, aho Coralie yifashisha moderi yambika umugabo we agakoramo imyenda yo kugurisha. Iyi myenda yo muri Mosaert yiganjemo amabara menshi nkuko Stromae akunze kugaragara mu mpira ifite amabara menshi ajya kumera nk’ay’ibitenge ndetse ikaba irimo n’amakoti y’ibitenge bifite amabara mato ariko acyeye n’indi myenda itandukanye.
Yifuza kwambika abandi bahanzi bakomeye
Carolie yifuza kumenyekana ku rwego rwo kujya yambika abandi bahanzi bakomeye barimo nka Beyonce na Rihanna
Ngibyo ibintu 3 by’ingenzi wamenya ku mugore w’umuhanzi Stromae ukomoka mu Rwanda.
Source: gala.fr


text:
Ubuyobozi bw’itorero Methodiste Libre Paruwasi Kibimba, mu murenge wa Mutenderi buravuga ko muri iri torero harimo ubwumvikane buke, bwateje impagarara mu rusengero, zishingiye ku buhanuzi ‘bw’akagambane’, bwatumye bamwe bamena ibikoresho by’urusengero ngo babitumwe n’Umwuka wera.
Imbarutso yo gucikamo ibice mu basengera muri Methodiste libre Paruwasi Kibimba, ngo yaba yaratewe n’igikorwa cyabaye tariki ya 10 Nzeri 2016 mu ishami ry’uru rusengero riri mu kagari ka Karwema, ubwo abakiristo bo muri uru rusengero bamenaguye ibikoresho birimo ibikombe biterekwamo indabo, banatwika imitako, bavuga ko babibwirijwe n’umwuka wera.
Nyuma yo kumenagura ibyo bikoresho hanabayeho gufungirana bamwe mu bakirisito mu rusengero ku cyumweru (kibaziriza igishize), bikurura n’imvururu ku buryo hari abatawe muri yombi.
Pasitori Kimana Nehemiya uyobora itorero Methodiste Libre Paruwasi ya Kibimba, avuga ko ubwo buhanuzi ari ubw’ibinyoma kuko ngo nta mwuka wera wategeka abantu kwangiza ibintu byo mu rusengero, ahubwo agaragaza ko abakirisito bo muri uru rusengero basa n’abacitsemo ibice bibiri.
Yagize ati “Byatangiye umwana ahanura ngo ubuyobozi bukwiye guhinduka, sinibuka neza amazina yabo kuko abahanuye bari batatu, ku cyumweru barongeye barahanura mu materaniro, bafunga urusengero bizana ubushyuhe n’umuvurungano mu rusengero, mwarimu bimunanira kubihosha.”
Akomeza agira ati “Byamaze nk’amasaha atatu bafungiranye abakirisito ngo bari guhanura, bakinguye abakirisito barataha, ariko amateraniro ntiyabaye kuko batumvishe n’ijambo ry’Imana.”
Muri ako kavuyo, Polisi yahise ita muri yombi Nzaramba Vedaste wari umubitsi kuri uru rusengero, na Manirareba Didas ukekwaho kwihisha inyuma y’ayo makimbirane.
Hari amakuru avuga ko aba bakiristo bapfa imicungire y’amafaranga y’itorero kuri uru rusengero, ndetse ko n’ubwo buhanuzi ngo bushobora kuba bwari akagambane bakoze bagatuma abantu ngo babihanure.
Muragijemungu Arcade, umunyamabanga Nshingwabikorwa w’umurenge wa Mutenderi, avuga ko ikibazo cy’akavuyo kari kavutse mu itorero Methodiste Libre ryo mu murenge ayobora kari katejwe n’abantu bari bafite ibyo batishimiye.
Yagize ati “Hari igice cyavutse mu rusengero kigizwe n’abantu hagati ya 30 na 50, bavuga ko batashakaga ubuyobozi bw’itorero Matongo, bateje akavuyo bitwaje ubuhanuzi, bamenagura ibikoresho mu rusengero.”
Ubuyobozi bw’umurenge wa Mutenderi buvuga nyuma y’ako kavuyo, abatawe muri yombi na polisi bakekwaho guteza imvururu, baje kurekurwa nyuma yo kubumvikanisha n’ubuyobozi bw’itorero, ndetse hakabaho gusabana imbabazi no kwemera ibyaha, aba nyuma bakaba bararekuwe kuwa 15 Nzeri 2016.
Ubuyobozi bw’itorero Methodiste Libre mu murenge wa Mutenderi bugaragaza ko batandatu mu bateje akavuyo bahise bacibwa muri iri torero, abandi barahagarikwa, gusa ntibugaragaza agaciro k’ibyangijwe.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Mwenedata Zouzou Zoulaika niwe uyobora umuryango wateguye iki gikorwa
Umuryango Women Of Will Africa wateguye igikorwa kigenewe abana kigiye kuba ku nshuro ya mbere mu mujyi wa Kigali, kikazaba ari uburyo bwiza abana bazahabwa umwanya wo kumurika impano bafite mu bintu bitandukanye, hagamijwe kubafasha guteza imbere impano bafite no gukabya inzozi zabo.
Nk’uko twabitangarijwe na Zouzou Zoulaika Mwenedata; umuyobozi wa Women of Will Africa, ubu uyu muryango watangiye kujya mu bigo by’amashuri bimwe na bimwe ushaka abana bafite impano zikwiye gushyigikirwa, hanyuma abana bazatoranywa bakazahurira mu gikorwa nyirizina kizaba tariki 1 Nyakanga 2016, abazatsinda bakazahabwa impano zitandukanye ariko bakazanakomeza gushyigikirwa kugirango impano zabo zirusheho gutera imbere.
Abana bazamurika impano zabo bakanatoranywamo abazashyigikirwa, ni abari hagati y’imyaka 3 na 17, bafite impano mu kuririmba, mu bijyanye n’ubugeni, mu bijyanye n’ubuvanganzo, kubyina n’ibindi bigaragaza impano zidasanzwe abana baba bifitemo. Muri aba batekerejweho kandi, harimo n’abana bo mu muhanda usanga baba bafite impano zabapfanye ubusa.
Uretse aba bazaturuka mu bigo by’amashuri byatumiwe, undi mwana wese wifuza kuzajya mu bazahatana, azagera ahazabera iki gikorwa mu mujyi wa Kigali nawe ahite yiyandikisha yemererwe guhatana n’abandi. Uwashaka gusobanuza birenzeho, yahamagara kuri 0785422787.


text:
Ubumenyi ngiro bahawe bwabafashije guhanga imirimo
Bamwe mubitabira ibikorwa by’ubumenyi ngiro mu karere ka Rusizi baravuga ko byabateje imbere ugereranyije n’aho bari bari.
Ibi ni ibitangazwa n’urubyiruko rutandukanye rukora imyuga y’ububaji mu gakiriro ka Rusizi, rwitabiriye gahunda ya (NEP) kora wigire igamije guhanga imirimo idashingiye kubuhinzi.
Gatera Paul avuga ko kuva atangiriye kwitabira amahugurwa y’ububaji bahawe n’ikigo cy’igihugu gishinzwe ubumenyi ngiro(WDA) byatumye atangira kwikorera, yarakoreraga abandi.
Yagize ati « Batweretse intebe nziza kurusha izo twakoraga, n’uburyo zikorwa. Nakoreraga abandi ariko kuva aho mviriyeyo nsigaye n’ikorera , maze kubakira iwacu, niguriye n’ikibanza».
Emile Nyabyenda umukozi ushinzwe ishoramari mu karere ka Rusizi avuga ko mu mwaka wa 2016-2017 bazahanga imirimo ibihumbi 5009.
Avuga ko mu mezi atatu bamaze guhanga igera ku 2869, akaba yizeza ko umwaka uzarangira bararengeje intego bihaye.
Umuyobozi w’ikigo cy’igihugu cy’ubumenyi ngiro Gasana Jerome ashima akarere ka Rusizi uko gashyira mu bikorwa gahunda ya Kora wigire kuko ngo basanze ibyo biyemeje gukorana barabishyize mu bikorwa.
Akomeza avuga ko bazakomeza kubatera inkunga, kugirango imbogamizi bagifite zo kunoza ibyo bakora ziveho.
Ati « Rusizi twayishimiye cyane mu bikorwa twasuye, mwabonye ko hari urubyiruko twahuguye mu mashuri bari basanzwe biga ububaji,ibyo twemeje gukoreana byose twabonye byarashyizwe mu bikorwa. »
Umwaka w’ingengo y’imari warangiye imibare y’imirimo yahanzwe irasaga ibihumbi 80. Buri mwaka mu gihugu hazajya hahangwa imirimo ibihumbi 200.


text:
Uyu muganda wakozwe hahangwa umuhanda ufite uburebure bwa kilometero imwe muri ako gace.
Meya Kayisime yashimiye abaturage b’ aka kagali igitekerezo bagize cyo guhanga umuhanda ndetse anashimira abaturage bagiye batanga ubutaka bwabo kugira ngo uyu muhanda ushobore gukorwa.
Yagarutse kuri imwe mu mihigo y’akarere abaturage bagomba kugiramo uruhare irimo kwitabira gahunda y’ubwisungane mu kwivuza, kugira isuku mu ngo, abana bagatozwa isuku, kugirana amasezerano na kompanyi zitwara imyanda abaturage bakareka kujya bayijugunya muri za ruhurura mu gihe cy’imvura, kugira ibigega bifata amazi no kwitabira gahunda yo gukoresha gaz.
Yongeye kwibutsa abaturage gahunda yo kwizigamira, avuga ko nta terambere ryagerwaho abantu badafite umuco wo kuzigamira.
Yakanguriye abaturage bari aho n’aba Akarere ka Nyarugenge muri rusange, gufasha abantu bafite uburwayi bwo mu mutwe ndetse n’ababana n’ihungabana, yibutsa ko uburwayi bwo mu mutwe ari indwara nk’izindi kandi ivurwa igakira. Yagaragaje ko mu bintu byinshi bitera uburwayi bwo mu mutwe harimo n’ ikoreshwa ry’ibiyobyabwenge, asaba abaturage gukomeza kubirwanya.
Muri uwo muganda haremewe umugore utishoboye muri gahunda y’ibikorwa byahariwe gukunda igihugu, abasaba gukomeza uwo mutima w’ubufatanye banawucengeza mu bandi banyarwanda, barushaho gutera umugongo umuco wo gutegereza ko abanyamahanga ari bo baza kubafashiriza abavandimwe.
Meya Kayisime yijeje abaturage b’aka kagari ubufatanye mu kurangiza uyu muhanda wahanzwe.
Umuyobozi w’ingabo mu Karere ka Nyarugenge, Lt Col Frank Mutembe witabiriye ibyo biganiro, yashishakarije abaturage gukomeza ubufatanye bafitanye n’ingabo, kugira ngo umutekano ukomeze kurindwa neza, abasaba ko aho bazi abantu bashobora kuba bahungabanya umutekano bajya babigeza ku babishinzwe hakiri kare.
Uyu muhanda wahanzwe uzahuza imidigudu umunani yo mu Murenge wa Kimisagara, ari yo Kove, Akishuri, Akishinge, Kigarama, Umurinzi,Uruyange, Birama na Mpazi. Uretse imirimo y’amaboko yakozwe, abaturage kandi bakusanyije amafaraga angana na Miliyoni 4,220,000 azafasha mu kubaka uyu muhanda. Ibikorwa byose byakozwe bikaba bifite agaciro ka miliyoni zisaga 140 y’u Rwanda.
Uretse abaturage, Ubuyobozi bw’Akarere, ingabo na Polisi by’u Rwanda, uyu muganda kandi wari witabiriwe n’abanyeshuri bo muri Kaminuza y’u Rwanda ishami rya Nyarugenge ndetse n’aba Kaminuza ya Mount Kenya.
Serugendo Jean de Dieu, Umukozi ushizwe ubuzima no kurwanya indwara z’ibyorezo mu Karere ka Nyarugenge


text:
ven.
08
avril
2011
ISOMO RYA MBERE
Umuhanuzi Daniyeli Dan 3, 14-20.24-25.28
14Umwami Nebukadinetsari abaza arakaye ati «Mbese byaba ari ukuri koko, Shadaraki, Meshaki na Abedinego, ko mwaba mudakorera imana zanjye kandi ntimuramye ishusho rya zahabu nimitse? 15Noneho se mwiteguye ko nimwumva ijwi ry’akarumbeti, umwirongi, igitari, umuduri, iningiri, inanga n’ibindi biririmba, muzapfukama maze mukaramya ishusho nabumbishije, mutariramya mugahita mujugunywa mu itanura rigurumana? Icyo gihe se ni iyihe mana izabamvana mu nzara?» 16Shadaraki, Meshaki na Abedinego basubiza umwami bati «Shobuja Nebukadinetsari, nta bwo ari ngombwa kugira icyo tugusubiza kuri iyo ngingo. 17Shobuja, niba Imana yacu dukorera ishobora kudukiza itanura rigurumana, ikatuvana no mu nzara zawe, izaturokora; 18nitanabikora kandi shobuja, umenye ko tutazakorera imana zawe cyangwa ngo turamye ishusho rya zahabu wimitse.» 19Nuko umwami Nebukadinetsari ararakara cyane, arabisha kubera Shadaraki, Meshaki na Abedinego; ategeka ko bacanira itanura rigatukura kurusha uko bisanzwe, 20ategeka abanyangufu mu ngabo ze kuboha Shadaraki, Meshaki na Abedinego, bakabajugunya mu itanura rigurumana.
(Abo basore uko ari batatu basingiriza Nyagasani rwagati mu ndimi z’umuriro, maze umwami Nebukadinetsari abumva baririmba). 24Nuko umwami arumirwa, ahaguruka n’ingoga maze abaza inkoramutima ze ati «Bariya bantu uko ari batatu ntitwari twabajugunye mu muriro baboshye?» Baramusubiza bati «Ni byo rwose, shobuja.» 25Aravuga ati «Nyamara ndareba abantu bane bataboshye, bariho bitemberera mu muriro nta cyo baganya, kandi uwa kane arasa n’umumalayika.» 28Nebukadinetsari ni ko kuvuga ati «Nihasingizwe Imana ya Shadaraki, Meshaki na Abedinego, yohereje umumalayika wayo agakiza abagaragu bayo. Barayiringiye banga kumvira itegeko ry’umwami, bahitamo gutanga imibiri yabo, aho gukorera cyangwa gusenga indi mana, uretse Imana yabo.»
INDIRIMBO (Daniyeli 3, 52, 53, 54, 55, 56)
Inyik/ Himbazwa kandi uratwe iteka ryose!
Singizwa Nyagasani, Mana y’abasekuruza bacu
Inyik/ Himbazwa kandi uratwe iteka ryose!
Nihasingizwe izina ryawe ritagatifu ryuje ikuzo :
Inyik/ Himbazwa kandi uratwe iteka ryose!
Singirizwa mu Ngoro y’ikuzo ryawe ritagatifu:
Inyik/ Himbazwa kandi uratwe iteka ryose!
Singirizwa ku ntebe yawe y’ubwami:
Inyik/ Himbazwa kandi uratwe iteka ryose!
Singizwa, wowe umenya iby’ikuzimu:
Inyik/ Himbazwa kandi uratwe iteka ryose!
Singizwa, wowe utetse ku bakerubimu:
Inyik/ Himbazwa kandi uratwe iteka ryose!
Singirizwa mu bushorishori bw’ijuru :
Inyik/ Himbazwa kandi uratwe iteka ryose!
IBANGONDIRIMBO RIBANZIRIZA IVANJILI (Ga 5,1.13)
Uragasingizwa Nyagasani, Mwana w’Imana Nzima.
Twahamagariwe ubwigenge;
Kristu yaratubohoye kugira ngo tugire ubwo bwigenge.
Uragasingizwa Nyagasani, Mwana w’Imana Nzima.
IVANJILI
+ Yohani (Yh 8, 31-42)
Muri icyo gihe, 31Yezu abwira Abayahudi bari bamwemeye ati «Nimukomera ku ijambo ryanjye muzaba mubaye abigishwa banjye by’ukuri. 32Kandi muzamenya ukuri, maze ukuri kubahe kwigenga.» 33Baramusubiza bati «Turi abo mu nkomoko ya Abrahamu, nta wigeze atwigarurira. Watubwira ute ngo muzigenga?» 34Yezu arabasubiza ati «Ndababwira ukuri koko: umuntu wese ukora icyaha aba ari umugaragu w’icyaha. 35Burya umugaragu ntahora iteka mu nzu, ahubwo umwana ni we uyihoramo. 36Mwana nabakura ku bugaragu, icyo gihe muzaba mubaye abigenga koko. 37Nzi ko mukomoka kuri Abrahamu, ariko murashaka kunyica, kuko ijambo ryanjye mutarizirikana. 38Jye mvuga ibyo nabonye kwa Data, namwe mukora ibyo mwumvanye so.» 39Baramusubiza bati «Umubyeyi wacu ni Abrahamu.» Yezu na we arababwira ati «Niba muri abana ba Abrahamu, nimukore ibyo Abrahamu yakoze. 40Ubu rero murashaka kunyica, jye ubabwira ukuri numvanye Imana. Ibyo Abrahamu ntiyabikoze. 41Mwe murakora ibyo so akora.» Baramubwira bati «Nta bwo turi ibibyarirano. Dufite Data umwe, ni Imana.» 42Yezu arababwira ati «Iyaba Imana yari so mwankunze, kuko nkomoka ku Mana nkaba naraje. Sinaje ku bwanjye, ni We wantumye.»


text:
Mwana wanjye ita ku bwenge bwanjye uhungire kure ubusambanyi bukugarije.
Mugihe dukomeje kugenda twinjira mu minsi y’imperuka ni nako abantu b’Imana bakomeje guhinduka cyane mu mico no mu myifatire, ariko igiteye impungenge n’ubwoba cyane ni ibyaha by’urukozasoni bimaze kuba agahoma munwa kuburyo bimaze kuba indengakamere mu bantu, muri byo twavuga mo ubugome butigeze kubaho,ubwicanyi ariko noneho byagera mu busambanyi byo bikaba akumiro kuko burakabije mu bubatse ingo reka urubyiruko sinabona icyo mvuga.
Mu gice cya 7 cy’imigani hagira hati “Nari mpagaze ku tubambano tw’idirishya ry’inzu yanjye ndungurukuka, nuko ndeba mu baswa, nitegereje mu basore, Mbona mu basore mbona umusore utagira umutima,anyura mu nzira ikikiye ikibero cy’inzu ya maraya, nuko ayembayemba ajya kunzu ye ari mu kabwibwi bugorobye, ageza mu mwijima w’igicuku. Maze umugore aramusanganira, yambaye imyambaro y’abamaraya kandi afite umutima kandi afite umutima w’ubucakura.
Ni umugore usamara kandi utifata…Nuko aramufata aramusoma avugana nawe adafite imbebya ati mfite ibitambo by’uko ndi amahoro, uyu munsi nahiguye imihigo yanjye. Nicyo gitumye nza kugusanganira nshaka kureba cyane mu maso hawe none ndakubonye.,,,Uburiri bwanjye nabushasheho ibihumura neza, Ishangi n’umusagavu na mudarasini. Ngwino dusohoze urukundo rwacu tugeze kugitondo. Twinezeze muby’urukundo kuko umugabo wanjye Atari imuhira yazindukiye murugendo rwa kure, yajyanye uruhago rw’impiya kandi azagaruka mu mboneko z’ukwezi gutaha.
Nuko amushukisha akarimi ke kareshya amukuruza kuryarya kw’ururimi rwe ,aherako aramukurikira,nk’ikimasa kigiye kubagwa cyangwa nk’umusazi uboshywe ujya guhanwa, kugeza ubwo umwambi uhinguranyije umwijima we ameze nk’inyoni yihutira kugwa mu mutego atazi ko yategewe ubugingo bwe, None rero bahungu banjye muntegere amatwi kandi mwitondere amagambo ava mu kanwa kanjye, ntukundire ko umutima wawe ko utanyukira mu nzira ze ntukayobere mu migenzereze ye kuko yagushije benshi abakomeretsa, ni ukuri abo yishe ni umutwe w’ingabo munini, inzu ye ni inzira igana ikuzimu imananuka ijya mu buturo bw’urupfu. (Imigani 7:1-27)
Bavandimwe nshuti mureke tujye inama, Satani ahagurukiye kurimbura ubugingo bwacu ahagurukije abadayimoni bafite imbaraga nyinshi z’ubusambanyi, ntareba uwo uriwe, ntakangwa n’icyo uricyo, afite amayeri n’uburyarya bwo kukureshya akoresheje ubushukanyi buhambaye bw’abasore, abagabo,abakobwa n’abagore b’indyarya buzuye ubuhehesi n’amarari y’ubusambanyi ,ariko ndakwinginga ngo uko arushaho kuguhiga, nawe urusheho gushaka Imana binyuze mu gusenga uzanesha.
Ibuka ko hari abo amaze kugusha kandi twibwiraga ko bari intwari cyane kuturusha ariko niwizera Yesu ukamwikoreza uwo mutwaro azakurwanirira, azakwambika andi maso mashya, azaguha izindi mbaraga,azaguha kunesha Satani n’abadayimoni maze ubashe guhagarara udatsinzwe n’uburiganya bwe,agushoboze kudaha abagore cyangwa abagabo integer zawe n’ubugingo bwawe kuko aricyo kigusha abami Imigani (31:3).


text:
by www.igihe.info
Abantu benshi bakunda kuvuga ko ibyiyumviro byo kubaho ubuzima bwiza abimaranye igihe kirekire. Mu myaka y’amabyiruka benshi bagira inzozi zitandukanye ariko biganisha ku mibeeho myiza ijyanye no kuba abakire bakagwiza amafaranga, kugura imodoka, kubaka, gutunga umuryango, gukunda no gukundwa n’ibindi.
Umwanditsi witwa Elbert Hubbard yagize ati “Umunyabukorikori akora igihangano cyiza binyuze mu gukuraho udace duce tw’urubaho abaza tudakenewe.” Kuri we kureka umuntu adakeneye ni byo bituma abasha kubaho ubuzima.
Nk’uko tubikesha goweloveit.info hari urutonde rw’inama icyenda zafasha umuntu kubaho yishimye kuko zerekana ibyo umuntu akwiriye kureka cyangwa akagabanya kugira ngo agire impagarike nzima kabone n’iyo yaba atakigira ya mafaranga.
1. Reka kugora cyane ubuzima bwawe
Kugora ubuzima bisiga umuntu mu gihirahiro ndetse bugashyira amahiwe y’ubuzima bw’umuntu mu icuraburindi. Biba bigoye cyane guhanga udushya igihe uhorana amaniza mu buzima bwawe. Umufilosofe (philosophe) w’umushinwa, Confucius, yagize ati “Ubuzima buroroshye, ariko duharanira kubukomeza.”
2. Reka kwinaniza mu bitari ngombwa (gukabya mu byo ukora/ kurenza ubushobozi)
Si byiza guhora buri gihe uhuze, ukora ibintu bitakurimo, wiha inshingano zirenze ubushobozi bwawe utekereza ko zituma wongererwa agaciro n’icyizere. Ba uwo uri we. Ibi utabyitondeye bishobora gutwara ubuzima bwawe.
Umunaniro si ikiba ku muntu, ahubwo ni igisubizo cy’ibyabaye, iki gisubizo rero buri wese ashobora kugihitamo.
3. Reka kwicuza ku byo wakoze mu gihe cyashize, ibyo utakoze n’ibyo wabuze
Igihe cyashize cyaragiye, icy’ingenzi kuruta byose ni aho uri ubu n’aho wifuza kuba mu minsi izaza. Ibyo utagezeho mu hashize hawe byatumye ubaho uko ubayeho ubu n’uko uzabaho. Bizirikane, bigire icyo bikwigisha ariko ntuherenwe n’ahashize ahubwo utegure ahazaza.
Umuhanga mu kwandika ibitabo,Katherine Mansfield yagize ati “ Bigire intego y’ubuzima kutigera wicuza cyangwa ngo urebe inyuma. Kwicuza ni ugutakaza ingufu, ushobora kwiyubakira kuri zo; gusa ni byiza kugira agahinda”
4. Ntukavuge ko nta mwanya ufite
Niba ugomba kuba uri kumwe n’inshuti, gusura nyokowanyu, kureba izuba rirasa, kujya mu kiruhuko, gusinzira neza, kujya gushyingura, ntukigere uvuga ko nta mwanya. Kuvuga ko nta mwanya bishobora gutuma ubura byinshi byiza mu buzima bwawe.
Umwanditsi Lao Tzu yagize ati “Igihe cyashyizweho n’abantu, kuvuga ko nta mwanya ni kimwe no kuvuga ngo sinshaka.”
5. Reka gutinya ahazaza, gutinya gukora amakosa, gutinya gukurikira inzozi zawe cyangwa impinduka
Ubwoba bushobora gutuma utava aho uri, ntihagire ikintu gishya wunguka mu buzima bwawe. Gerageza kwirekura wiyime ubwoba, uhore uharanira kubaho utera imbere.
“Ubwoba ni imbaraga zikomeye zituma abantu batagera ku byo bashaka mu buzima.”
6. Hagarikika imvugo igira iti “Nzaba mbikora”
N’iyo byaba bigusaba kwiga guteka, kwiga urundi rurimi, gusubira muri Kaminuza, gukurikira indoto zawe, kwandika igitabo, gukina filimi, kujya mu mahanga, n’ibindi. Reba icy’ingenzi hanyuma ugitegure kandi ugikore. Abahanga mu by’imitekerereze bavuga ko kutigirira icyizere bituma utabasha kugera ku ndoto zawe.
7. Ntugashakire ibyishimo byawe mu bandi, ni wowe bikwiye guturukamo
Iyo wiringiye ko abandi ari bo bazatuma ugira ibyishimo, ibyo bigaragaza ko nta cyizere wowe ubwawe wifitiye. Ni ikintu kibi cyane, abantu bagomba kwiyumvisha ko kuba hamwe n’abantu dukunda bidatuma twishima; aha ni ho ihurizo rw’ibyishimo by’abantu riri. Ubutumwa buroroshye, wowe ubwawe ni wowe ushobora kwiha ibyishimo. Ni ngombwa guhora uzi icyo wifuza.
8. Ntukagereranye ubuzima bwawe n’ubw’abandi, bishobora gutuma wumva ntacyo umaze
Niba wajyaga wigereranya n’abandi, bihagarike utangire gukora ibintu bikubaka, kwiyizera nibyo bya mbere.
“Kwigereranya n’abandi ni urupfu rw’umunezero.”
9. Hagarika guhora utegereje igihe nyacyo
Ntukigere na rimwe utegereza igihe nyacyo kugira ngo ugire icyo ukora, ugire icyo uhindura, uve mu kazi ujye mu kandi, cyangwa ngo utangire gukurikira indoto. Nutegereza ko igihe nyacyo kigera, imyaka n’imyaniko izashira, uzarinda upfa utaragera ku byishimo. Wikwigera uhitamo gutegereza ni bwo uzagera ku buzima bwiza wifuza.


text:
lun.
06
déc.
2010
Ambrozi yavukiye i Treves mu Budage, mu mwaka wa 339. Se yari umukozi mukuru mu butegetsi bw’ Abaromani, akaba yari yaroherejwe gukora i Treves. Ambrozi yarerewe i Roma aba ari naho yiga amashuri. Ayarangije aba umuyobozi w’intara ya Milano mu Butaliyani. Icyo gihe Ambrozi yari umwigishwa atari yahabwa Batisimu. Uko gutinda kubatizwa bikaba byaratewe ahanini nuko ababyeyi be batari abakristu kuko yarinze aba umugabo atari yabatizwa.
Aho umwepiskopi wa Milano atabarukiye, abakristu bifuje ko yasimburwa na Ambrozi kubera ko bari bamuziho ubwenge n’ubwitonzi. Nibwo ndetse babigejeje n’ibwami, nuko muri iyo minsi bihutisha inyigisho ze ; arabatizwa, ahabwa ubusaserdoti n’ubwepiskopi. Ambrozi yabaye umushumba w’imena, aba intwari, amenya kubanira abakomeye n’abaciye bugufi, ariko kandi akagira igitinyiro kimuhesha ishema. Yakoreye Kiliziya bikomeye ; ahindura benshi bari barataye, barimo ndetse Mutagatifu Agustini, ikirangirire mu batagatifu ba Kiliziya.
Mu myaka yamaze ari umwepiskopi, yihatiye cyane kwigisha abakristu be, bityo ntiyacogora mu kubasobanurira ibyanditswe bitagatifu. Mu gisibo agategura abagiye guhabwa Batisimu, agakunda cyane no kuririmbisha abakristu be indirimbo za Liturjiya. Mu nzandiko ze nziza, Ambrozi yasobanuye umubano Kiliziya ikwiye kugirana n’ubutegetsi bw’igihugu ; asobanura n’ubutegetsi bw’abepiskopi. Ambrozi yitabye Imana tariki ya 6 Mata mu wa 397·


text:
Hari ibyiringiro bikomeye bihesha umuntu kwihanurira ibyiza kandi bikaba. Menya amagambo arindwi (7) ukwiye guhora wibwira azajya agufasha kudacika intege no gukomeza kwiringira Uwiteka Imana yawe nk’inyamaboko ibihe byose.
1. Ni cyo gituma tudacogora n’ubwo umuntu wacu w’inyuma asaza, ariko umuntu wacu w’imbere ahora ahinduka mushya uko bukeye, kuko kubabazwa kwacu kw’igihwayihwayi kw’akanya ka none kwiyongeranya, kuturemera ubwiza bw’iteka ryose bukomeye. 2 Abakorinto 4: 16-18
2. Witinya kuko nagucunguye, naguhamagaye mu izina ryawe uri uwanjye. Nunyura mu mazi nzaba ndi kumwe nawe, nuca no mu migezi ntizagutembana. Nunyura mu mazi nzaba ndi kumwe nawe nuca no mu migezi ntizagutembana. Nunyura mu muriro ntuzashya, kandi ibirimi by’umuriro ntibizagufata kuko ndi Uwiteka Imana yawe, Uwera wa Isilaheli Umukiza wawe. Yesaya 43: 1-3
3. Kuko uzibagirwa umubabaro wawe, uzawibuka nk’amazi amaze gutemba kandi ubugingo bwawe buzarabagirana kurusha amanywa y’ihangu. N’aho haba umwijima hazatambika umuseke kandi uzaba amahoro kuko hariho ibyiringiro. Ni ukuri uzakebuka ibigukikije, wiruhukire mu mahoro, uzaryama he kugira ugutera ubwoba. Yobu 11: 16-19
4. Ninjye kuzuka n’ubugingo, unyizera naho yaba yarapfuye azongera abeho. Yohana 11: 25
5. Uku ni ko Uwiteka avuga ari we ugira icyo akora, ari we ukirema akagikomeza. Uwiteka ni ryo zina rye aravuga ngo ntabaza ndagutabara nkwereke ibikomeye biruhije utamenya. Yeremiya 33: 2-3 6. Kuko wambereye inkoramutima kandi ukaba uwo kubahwa nanjye nkagukunda, nicyo kizatuma ntanga ingabo nyinshi zigapfa kubwawe n’amahanga nkayatangirira ubugingo bwawe. Yesaya 43: 4
7. Erega nzi ibyo nibwira nzabagirira! Ni amahoro si ibibi kugira ngo mbareme umutima w’ibyo muzabona hanyuma. Niko Uwiteka avuga. Yeremiya 29: 11
Pastor Etienne HAKZIMANA


text:
Masamba yakozwe ku mutima n’impano yahawe n’umukirigitananga Munyakazi Deo
Munyakazi Deo umwe mu bakibyiruka bafite ubuhanga bukomeye mu gucuranga inanga, yatunguye Masamba Intore amuha impano yamukoze ku mutima ‘amwizeza ubufasha mu kuzamura inganzo’.
Mu gitaramo Masamba Intore n’itsinda rya Gakondo Group baherutse gukorera kuri Hotel de Mille Collines, Munyakazi Deo yahaye uyu muririmbyi certificate y’ishimwe amwitura ko ‘ari yamubereye icyitegererezo n’umuyoboro mu buhanzi’.
Munyakazi yahaye Masamba iyi mpano ubwo igitaramo cyari kigeze hagati, yayimuhaye bari mu karuhuko gusa undi ntiyemera ko birangirira aho abantu batareba maze amushimira mu ruhame.
Mu gushyikiriza Masamba iyi mpano, Munyakazi yavuze ko ubuhanzi bw’uyu muhungu wa Sentore bwamwigishije byinshi ndetse nibwo rufatiro rwe mu byo akora.
Yagize ati “ Nabyirutse nkunda inganzo ya Masamba cyane, yantozaga atabizi, yampaye inspiration yankundishije umuco atabizi. Nshingiye aho rero nasanze namushimira mu buryo bwihariye, nk umunyabugeni mpitamo kumwandikira urwandiko rwo kumushimira rubishimangira mubwira nti warakoze hari ibyo nakwigiyeho.”
Mu mvugo y’ibyishimo ku byo Munyakazi Deo yamukoreye, Massamba yagize ati “Ntunguwe n’impano ya Munyakazi kuko kuri njye ni Diplome yindi ngize.”
Masamba yashimangiye ko Munyakazi ari umwe mu bahanzi batanga icyizere ndetse ko azagera kure mu buhanzi ashingiye ku buhanga amubonamo kandi akibyiruka.
Munyakazi Deo ni umwe mu bakirigitananga b’abahanga mu cyiciro cy’abakibyiruka, abikora nk’umunyempano wabyize akiri muto. Yacuranze mu bitaramo bikomeye akishimirwa na benshi.
Yatangiye guhuza imikorere n’abahanzi bakomeye muri Afurika barimo Kasiva Mutua (Kenya),Manou Gallo(Cote d’Ivoire), Ali Boulo Santo Cissoko (Senegal), Joel Sebunjo(Uganda) , Muqi Li (London) n’abandi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Igihe cy’Imana n’igihe cy’abantu
Abami 4:1-7, amagambo ari hano ni ay’umugore w’umupfakazi.
Inkuru y’uyu mupfakazi igaragaza ko yari ageze mu bihe bigoye by’umubabaro n’agahinda, gupfakara, gukena, kumunyaga abana be.
Kugira ngo bafate icyemezo cyo kumunyaga abana be 2 b’abahungu, inkuru yari yarasakaye muri rubanda, amagambo y’abantu, gusekwa ari byinshi. Ariko, yikomeje k’Uwiteka!!
Yumvise gusenga kwe, ndetse n’uk’umugaragu wayo Elisa, aramutabara, amurinda agahinda gasaze no gukorwa n’isoni. Rubanda rwari rutegereje guseka.
Igihe cy’abantu kirangwa no kurenganya, gushinyagurira ubabaye. Igihe cy’Imana kirangwa n’urukundo n’imbabazi n’imbaraga bye, impundu zikavuzwa n’abacunguwe ! Haleluya, Amina. Nuko abagome batungurwa no gukora k’Uwiteka ku isaha yayo. Haleluya!
Birashoboka ko hari ibikugoye bikubereye nk’inkota mu mutima, ndetse bikaba binashoboka ko ubitinzemo, ndetse na rubanda rukaba rwarabonye inkuru yo gutangaza mu rwongorerano. Nyamara hari igihe utazi nanjye ntazi Uwiteka azahagurutswa no gushyiraho akadomo (point final) ku ruvugo n’agasuzuguro bya satani. Nubwo turushywa na byinshi, tugacika intege, Uwiteka abizi kurusha uko abantu babisobanura.
Komera, ikomeze ku Mana, ntuhe satani icyuho cyo kukwishima hejuru. Ukwizera kwawe kukubere nk’utuvuta mu gaherezo. Utwo tuvuta tugufashe kugera ikirenge cyawe mu cya Kristo, usenga, unihira Uwiteka. Ngo nta wayikoreye uzakorwa n’isoni kandi ngo ntazirengagiza umutima umenetse.
Ugutabarwa gutunguranye kwa Morodikayi n’Abayuda bose, bitubere ikitegererezo mu bibazo duhura na byo muri iyi si. Uwiteka agufashe, akwambike imbaraga zo kwihanganira ibikugerageza, kugeza ku munsi wo gutabarwa kwayo, umunsi w’impundu. Mugire amahoro y’Imana. Amen.


text:
Urwenya:”Nanjye ubwanjye ndi Sogokuru wanjye “
”Nanjye ubwanjye ndi Sogokuru wanjye “
Umugabo bamujyanye mu kigo bavuriramo abasazi i Ndera. Rimwe muganga abonye ko uwo musazi atavuga amateshwa nk'abandi, aramubaza ati:”ese ni iki cyatumye bakuzana hano?” Umusazi ati :”ndakubwira”. Aratangira ati: "nashatse umugore w’umusumbakazi azana umwana w’umukobwa,bukeye data arongora uwo mukobwa. Ubwo umugore wanjye aba abaye Nyirabukwe wa data, kandi ariwe Sebukwe, nanjye mba mbaye Sebukwe wa Data, nawe abaye umukwe wanjye, wa mukobwa namushyingiye aba Nyirabukwe wa Nyina na Nyina ahinduka umukazana w’umukwe we." Yarakomeje ati: "haciye umwaka wa mukobwa abyara umwana w’umuhungu, uwo mwana aba murumuna wanjye, aba n’umwuzukuru wanjye. Nawe (uwo mwana) aza kubyara umuhungu. Wa mukobwa data yarongoye aba mushiki we kandi ari Nyirakuru. Wa mwana w’uwo mukobwa aba se wabo w’uwanjye kandi aba na mwishywa we. Umuhungu wanjye nawe aba Nyirarume wa muramu wanjye kandi ari umuhungu wabo." Yunzemo ati: "none rero ndi Sebukwe wa Data. Umuhungu wanjye ni muramu wa data kandi ari umwuzukuru we. Byongeye kandi uwo mwana arambyaye kuko ari musaza wa Nyirabukwe w’umugore wanjye. Umugore wanjye ni Nyogokuru kuko ari Nyina wa Mukadata . Nanjye ubwanjye ndi Sogokuru wanjye kuko mbyaye Mukadata nkaba n’umugabo wa Nyogokuru." Umusazi arangije ati: "narabibatekerereje babonye ari nk’amayobera banzana hano banyita umusazi
Shyiraho Igitekerezo!
Subscribe to: Post Comments (Atom)


text:
Imbaraga zitera abantu kubeshya Pastor Desire
Isi igendera ku kinyoma kuko Satani ari we se w’ibinyoma byose. Mu by’ukuri iyo umuntu ari umunyabinyoma murumva uwo aba akorera ikibabaje n’abakristo benshi barabeshya utuntu duto duto nta n’inyungu turi bubazanire ex: Kuri telephone, kubeshya abana, mu kazi wakererewe ugasinya ko wahageze kare, abacuruzi bakijijwe bakakubesha ayo baranguye atari byo, abana babeshya ababyeyi babo, abubakanye hagati yabo bakabaho ubuzima butarimo ukuri n’ibindi.
Tugiye kurebera hamwe icyo Bibiliya ivuga ku kinyoma.
Yesu yavuze muri Matayo 5:37 ati: ijambo ryanyu ribe ‘Yee, Yee’, ‘Oya, Oya’, ibirenze ibyo bituruka ku Mubi. Aha Yesu yashaka kuvuga ko ibyo tuvuga bikwiye kuba aribyo dukora.
Hari inkuru imwe muri Bibiliya ivuga ingaruka mbi zo kubeshya, ni inkuru ya Ananiya na Safira bagerageje kubeshya intumwa Petero ko ibyo bagurishije babizanye byose ( Icyo gihe abakristo basangira ibyabo ubishatse wese yaragendaga akagurisha isambu ye akazana ibiguzi akabishangira n’abandi kuko bose babaga hamwe).
Ananiya akihagera Imana ihishurira Petero ko abeshye bagabanije bakanyegeza bimwe bituma apfa, n’umugore we nawe abigenza atyo bituma apfa (Ibyakozwe n’Intumwa 5:1-11.)
Ibyabaye kuri Ananiya na Safira bikwiye kutwigisha ko Imana idakunda ikinyoma kuko Yesu ari inzira, ukuri n’ ubugingo. Dukwiye kwigisha ururimi rwacu kuvugisha ukuri kuko indwara zose, imibabaro yose n’urupfu byaje ku isi kubera ikinyoma igihe satani abeshya Eva akarya ku giti Imana yabababujije.
Ntibitangaje kubona Yesu yaravuze ko Satani ari “umunyabinyoma, kandi ari we se wabyo”! Ni we watangiye kuvuga ikinyoma. Igihe umuntu wese avuze ikinyoma, aba akora ikintu cyatangiye gukorwa na Satani. Dukwiye kuzirikana kuri icyo kintu igihe cyose tugeragejwe ngo tubeshye. (Yohana 8:44.)
Abantu babeshya kubera iki?
1. Hariho bamwe babeshya bivuye ku muvumo wo mu miryango:
Icyaha cyose umuntu akoze aba abibye imbuto izagira ingaruka Urugero: Aburahamu yigeze kugira integer nke abeshya ko Sara ari Mushiki we kugira ngo abanyegiputa batamwica bagatwara umugore we. Igitangaje umuhungu we Isaka nawe amanutse muri Egiputa nawe yabeshye ikinyoma kimeze nk’icyo se yabeshye ko Rebeka ari mushiki we, byarakomeje kugera ku rubyaro rwa 3 Yakobo yabeshye Se ko ari Esawu yiba umugisha, ku rwa 4, Amunoni yabeshye ko arwaye arembye kandi ashaka gufata ku ngufu mushiki we.
Byarakomeje kugera ku rubyaro rwa 7 umuvumo ni ikintu kibi cyane, hari imiryango usanga yaraboshywe n’ikinyoma naho yakizwa zikaba arizo ntege nke agira, agahora arwana no kubeshya, hari n’abifata bakibeshera ibintu bitigeze bibaho.
2. Hari ababeshya bitewe nabo babanye nabo kuko biri muri kamere yabo:
Hari ikintu kijya kintangaza ibice bimwe by’isi birimo abantu batabeshya nk’abazungu hamwe n’ibice bimwe bya Aziya abantu benshi ntibazi ijambo kubeshya, kwiba ntibiba mu buzima bwabo ariko Abanyafurika n’abakijijwe icyo kintu kirabagora cyane ku buryo atari Imana igira imbabazi kwizera ibyo Umunyafurika akubwiye biragoye.
Mu muco w’abanyafrika kubeshya ni ubuzima, ku buryo kubesha wagira ngo biremanye nabo iyo wumvise n’imigani abantu baca uhita umenya abo ari bo.
Umuntu aguhisha ko akwanga nawe ukamuhisha ko ubizi, nta guhandwa ku rurimi ibirenge bihari, umurenzaho wera ibijumba, arakubwira ngo sinzi aho mvuye ngo ariko bantumye ngo nkuramutse akakwemeza ko ukuri kose kutavugwa, etc
Iyo umuntu aje kuri Yesu ntiyibuke kwitandukanya n’iyo migozi aguma aboshye.
3. Abantu benshi babeshya kubera ubwoba bw’ubuzima n’ejo hazaza:
Yesu mu nyigisho ze yakundaga kubuza abantu kwiganyira iby’ejo hazaza, ariko abantu benshi icyo kintu cyarababoshye ku buryo gitera abantu kubeshya kugira ngo babone ibizabatunga ejo hazaza. Yesu yaciye umugani w’umubibyi aza kugera ahantu ku mbuto zaguye mu mahwa akaziniga yaje kuvuga ko ari abantu bafite amaganya y’isi n’ibihendo by’isi bituma ijambo ry’ Imana ritagera ku ntego zaryo. Dukwiye kugirira Imana ikizere igaburira inyoni, ikambika uburabyo, ntiyabura kugaburira wowe.
Urugero: Abantu bajya i Burayi bakavuga ibinyoma ngo babone impapuro zituma baba i Burayi, ukabesha amazina yawe y’ukuri n’ay’ababyeyi, naho uvuka ukabona impapuro ariko ufite ikinyoma udashobora kuzihana habe na rimwe umutima ugahora ukubwira ko uzarimbuka kuko umutima nturya ruswa, ukuri uba ukuzi.
Dukwiye gukora iki?:
Dukwiye kumenya ko gukizwa ari ugutera intambwe yo guhinduka. Igihe cyose utuzuye Umwuka wera ngo ube ufite ijwi riguhana rikubwira ko ibyo uvuze bizagira ingaruka mbi uzakomeza kubeshya, ariko niwuzura Umwuka wera ukaba ufite ijambo ry’Imana muri wowe uzatsinda ikinyoma. Ikindi ukwiye kumenyereza ururimi rwawe kuvugisha ukuri kugeza igihe ruzagororoka rukamenyera kuvuga ukuri.
Iyi mirongo yagufasha uramutse ubonye akanya wayisoma ukayiyumviraho:
1. Nuko mwiyambure ibinyoma, umuntu wese avugane ukuri na mugenzi we, kuko turi ingingo za bagenzi bacu. (Abanyefeso 4:25);
Ntimukabeshyane ubwo mwiyambuye umuntu wa kera n’imirimo ye, (Abakolosayi 3:9.)
“Ntugashinje ibinyoma mugenzi wawe. (Kuvayo 20:16)
Hariho ibintu bitandatu ndetse birindwi, Uwiteka yanga bimubera ikizira ni ibi: Amaso y’ubwibone, ururimi rubeshya, Amaboko avusha amaraso y’utariho urubanza, Umutima ugambirira ibibi, Amaguru yihutira kugira urugomo, Umugabo w’indarikwa uvuga ibinyoma, N’uteranya abavandimwe.
(Imigani 6:16-19)
Ikivuzwe cy’ukuri kiraramba, Ariko iby’ururimi rubeshya bishira vuba 12:19;
NB: Imana izashira ikintu cyose mu rubanza n’ijambo ryose twavuze kubw’iyo mpamvu twirinde.
Nta cyaremwe kitagaragara imbere yayo, ahubwo byose bitwikuruwe nk’ibyambaye ubusa mu maso y’Izatubaza ibyo twakoze. (Abaheburayo 4:13.)
Pastor Desire


text:
Buri ruyuki rugira akazi rushinzwe mu muzinga ruba rurimo, ukajyana n’ubwoko bwarwo muri rusange. Aha bavuga ko nyuma y’iminsi itatu gusa zivutse, inzuki zihita zitangira akazi zivukiye gukora kajyanye n’imiterere yazo.
Mu minsi ibiri ya mbere zikivuka zinywa ku gikoma cy’urwiru. Icyo gikoma kibamo intungamubiri nyinshi ndetse kikanavura indwara zitandukanye. Inzuki z’ingore zishinzwe gusukura inkongoro ijyamo ubuki. Ibyana by’inzuki bishinzwe kuziba imyobo yacamo utundi tunigwahabiri twakwangiza umuzinga. Hari kandi izishinzwe gukubita amababa zikagarura umwuka mwiza mu muzinga.
Urwiru ni uruyuki rukuriye izindi mu muzinga. Urwo ruyuki rurima (rubangurirwa n’izindi) rugatera amagi avamo inzuki. Iyo bibayeho ko urwo ruyuki rubyaye izindi nziru, ni ngombwa kuzivana mu muzinga zigashyirwa mu wundi, dore ko iyo rugiye rujyana n’izindi nzuki zirukurikiye.
Mu muzinga kandi habamo inzuki zitwa intazi. Izo nizo abantu bakunze guhura nazo bagenda mu nzira. Izo nzuki nizo zijya guhova ubuki mu ndabo z’ibiti binyuranye. Izo nzuki kandi, bitewe n’uko zinjira mu ndabo z’ingabo n’ingore gushakamo ubuki, zisohokamo zuzuyeho insinda (intangangabo ku bimera) ku mababa yazo.
Izo nsinda zizigumaho ku mababa. Iyo zinjiye mu ndabo z’ubwoko bumwe na za zindi za mbere, za nsinda ziri ku mababa zihita zibangurira izo ndabo, bityo imbuto zikaboneka. Aha ni ukuvuga ko izo nzuki z’intazi zikora imirimo ibiri, n’ubwo uwo kubangurira ibiti ziwukora zitabigambiriye.
Inzuki zituruka mu muryango umwe zishobora kumenya impumuro y’izo zibana, ndetse ubu nibwo zikoresha kugira ngo zimenyane hagati yazo.
Buri ruyuki rugira akazi rushinzwe mu muzinga ruba rurimo
Buri ruyuki rugira akazi rushinzwe mu muzinga ruba rurimo, ukajyana n’ubwoko bwarwo muri rusange. Aha bavuga ko nyuma y’iminsi itatu gusa zivutse, inzuki zihita zitangira akazi zivukiye gukora kajyanye n’imiterere yazo.


text:
Ndabandikiye mbasabira umugisha k’ubwo uyumurimo mwiza mukora. ariko birambabaza iyo mbandikiye rimwe kabiri ntimunsubize kd mukuri ururubuga rwanyu sinarara ntarusuye pe.
hano k’UBUGINGO.COM hari icyigisho nakwita kubwanjye ko gihebuje kuba cyiza nkurikije imyaka maze nifuza uwansobanurira byimbitse aho nzajya nyuma yogupfa ariko nari naramubuze. kubwamahirwe izo nyigisho nazibonye hano kur’ur’urubuga, nari nanezerewe cyane kunva izi nyigisho ariko ikibabaje izonyigisho ntizirangira ahubwo zicikiramo hagati. ubushize nari nabandikiye mbasaba kukidushyiriraho cyuzuye, cg mukampuza na Ev. Misago Alfred nkakimwisabira doreko nfite nibindibibazo nifuza kumubaza bijyanye ni cyo cyigisho NI HEHE ABIZERA BAJYA KUBA. ariko ntimwansubije pe.
murakoze Uwiteka akomeze kubagirira neza.
Mweneso Vainqueur Sibomana
Adelaide - Australia


text:
ven.
04
mars
2011
ISOMO RYA MBERE
Igitabo cya Tobi (Tobi 2, 10-14)
Umunsi umwe Tobiti yatashye ananiwe amaze guhamba abapfu, arambarara hasi iruhande rw’urukuta. Ibyamubayeho abivuga agira ati 10 «Sinari nzi ko hejuru yanjye mu rukuta haritsemo ibishwi; nuko amato toro yabyo araza agishyushye angwa mu maso, maze azamo ibihu byererana. Hanyuma njya kwivuza mu baganga, nyamara uko banshyiragamo imiti, bya bihu byererana bikarushaho kumbuza kubona; bukeye ndahuma ndatsiratsiza, Nuko mara imyaka ine yose ntabona. Abavandimwe banjye bose birabashavuza, maze Ahikari antunga imyaka ibiri kugeza igihe agiye muri Elimayide.
11 «Muri icyo gihe, umugore wanjye Ana apatana kuboha imyenda no kudoda, 12uwo abikoreye akamuhemba ikimukwiye. Nuko ku munsi wa karindwi w’ukwezi kwa Disitori, yuzuza umwenda awushyira abawumutumye; maze bamuhemba ikimukwiye ndetse bamugerekeraho n’agahene, bakamuhaye ku buntu ngo tukarye. 13 Ageze imuhira ka gahene gatangira guhebeba, maze ndamubaza nti “ako gahene ugakuye he? None ntikaba ari akibano? Kajyane ugasubize nyirako, kuko twebwe tudafite uburenganzira bwo kurya ikintu icyo ari cyo cyose cy’icyibano.”
14« Aransubiza ati ‘Bampaye igihembo cyanjye, maze na ko barakanyihera.’ Ariko nabwo sinamwemerera, ndamutegeka ngo akajyane agasubize bene ko, ndetse nkumva ankojeje isoni. Hanyuma araterura arambwira ati ‘Mbese ye, za mfashanyo zawe zahereye he? Bya bikorwa byawe byiza byakugejeje ku ki? Icyo byakumariye bose barakibonye!’»
ZABURI (Zab 112 (111),1-2,7-8, 5a.9)
Inyik/Umuntu w’intungane nta kimukangaranya,
akomeza umutima, akiringira Uhoraho.
Hahirwa umuntu utinya Uhoraho,
agahimbazwa n’amategeko ye!
Urubyaro rwe ruzagira amaboko mu gihugu,
ubwoko bw’abantu b’intungane bugire umugisha.
Ntakangaranywa n’ibihuha bibi,
akomeza umutima akiringira Uhoraho,
umutima we uhora mu gitereko ntagire icyo yikanga,
agashobora kwirebera uko abanzi be bigorerwa.
Hahirwa umuntu ugira impuhwe kandi akaguriza abandi,
agira ubuntu agaha abakene ataziganya;
ubutungane bwe bugahoraho iteka,
Akagendana ishema n’ubwemarare.
IBANGONDIRIMBO RIBANZIRIZA IVANJILI (1Tim 6, 15-16)
Alleluya Alleluya.
Imana Nyir’ihirwe na Mugengabyose umwe rukumbi,
Umwami w’abami n’Umutegetsi w’abategetsi,
niharirwe icyubahiro n’ububasha ubuziraherezo.
Alleluya.
IVANJILI
Mariko (Mk 12, 13-17)
Muri icyo gihe, 13Yezu bamwoherereza bamwe mu Bafarizayi no mu Baherodiyani, kugira ngo bamufatire ku byo avuga. 14Baraza baramubwira bati «Mwigisha, tuzi ko uvuga ukuri nta cyo wikanga, kuko udatinya amaso y’abantu, ahubwo wigisha inzira y’Imana mu kuri. Ese gutanga umusoro wa Kayizari biremewe, cyangwa se ntibyemewe? Tujye tuwutanga cyangwa se twoye kuwutanga?» 15Ariko Yezu kuko yari azi uburyarya bwabo, arababwira ati «Kuki muntega iyo mitego? Nimunzanire igiceri ndebe!» 16Barakimuzanira. Yezu arababaza ati «Iri shusho n’iri zina biriho ni ibya nde?» Barasubiza bati «Ni ibya Kayizari.» 17Yezu ni ko kubabwira ati «Ibya Kayizari mubisubize Kayizari, n’iby’Imana mubisubize Imana!» Ngo avuge atyo baramutangarira cyane.


text:
ven.
02
sept.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol 2, 6-15)
Bavandimwe, 6nimukomeze mujye mbere muri Kristu Yezu mbese nk’uko mwamubwiwe; 7mushore imizi muri We kandi mube ari We mwishingikirizaho, mukomejwe n’ukwemera babatoje, mushimira Imana ubudahwema. 8Muramenye ntihazagire ubashukisha bene za nyigisho z’ubuhendanyi bita ubuhanga bwahebuje, zihuje n’ibitekerezo by’ubuyobe bw’abantu, zigashingira ku by’isi, ariko ziyuranye na Kristu. 9Koko rero ni We ubusendere bwose bwa kamere-Mana butuyemo mu buryo bw’umubiri, 10kandi namwe ubwanyu abasenderezamo ibyiza byose, We mutware w’Ibikomangoma n’Ibihangange byose.
11Mwagenywe muri We ; ariko iryo genywa si rya rindi rikorwa n’abantu, ahubwo ni igenywa mwakorewe na Kristu, ari ryo ribakiza irari ry’ imibiri yanyu. 12Igihe mubatijwe mwahambanywe na Kristu kandi muzukana na we, kuko mwemeye ububasha bw’Imana yamuzuye mu bapfuye. 13Mwebwe mwari mwarapfuye muzize ibyaha byanyu n’umubiri wanyu wandavuye, none Imana yabashubije ubugingo hamwe na We, itubabarira ibicumuro byacu byose. 14Yasibanganyije urwandiko rwadushinjaga imyenda twarimo kubera amategeko tutakurikije, irarushwanyaguza irubamba ku musaraba. 15Yanyaze Ibikomangoma n’Ibihangange, ibakoza isoni ku mugaragaro, ibakurubana ibakurikiza umusaraba wuje imitsindo.
ZABURI (Zab 145 (144),1-2,8-9,10-11)
Inyik/ Uhoraho agirira bose ibambe.
Mana yanjye, mwami wanjye nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
IBANGONDIRIMBO RIBANZIRIZA IVANJILI
Alleluya Alleluya.
Nyagasani yabatoranyije mu isi,
kugira ngo bere imbuto nyinshi kandi zihoraho !
Alleluya.
IVANJILI
+ Luka (Lk 6, 12-19)
12Muri iyo minsi Yezu ajya ku musozi gusenga, ijoro arikesha asenga Imana. 13Bukeye ahamagara abigishwa be, abatoramo cumi na babiri abita intumwa. 14Ni bo b’aba : Simoni yise Petero, na Andereya murumuna we, na Yakobo, na Yohani, na Filipo, na Baritolomayo, 15na Matayo, na Tomasi, na Yakobo mwene Alufeyi, na Simoni bitaga Murwanashyaka, 16na Yuda mwene Yakobo, na Yuda Isikariyoti wa wundi wabaye umugambanyi.
17Nuko Yezu amanukana na bo, ahagarara ahantu h’igisiza ari kumwe n’abantu benshi bo mu bigishwa be, n’abandi benshi bari baturutse muri Yudeya yose n’i Yeruzalemu, no muri Tiri na Sidoni, imigi yo ku nkombe y’inyanja. 18Bari baje kumwumva no gukizwa indwara bari barwaye. N’abababazwaga na roho mbi bagakira. 19Kandi rubanda rwose rwaharaniraga kumukoraho, kuko ububasha bwamuvagamo bwabakizaga bose.


text:
Rusizi: Abashinzwe imirenge Sacco barasabwa kwitwararika kumafaranga y’abaturage
Nyuma y’aho ikigo cy’imari iciriritse cy’umurenge sacco Intsinzi Nzahaha cyibwe n’abakozi bacyo bakaburirwa irengero, ibindi bigo by’imirenge sacco byo muyindi mirenge birasabwa kuba maso byirinda ko amafaranga y’abaturage yakomeza kunyerezwa cyane cyane abakozi babyo birinda kwizerana kubirebana n’amafaranga . ibi byatangarijwe mu nama yahuje inzego zose zishinzwe kugenzura ibigo by’imari biciriritse by’imirenge sacco. Mu nama yari igamije kubahwitura kubirebana n’imicungire y’amafaranga y’abaturege babikijwe.
Ibyo ni ibyatangajwe n’umuyobozi mukuru wungirije mu ikigo cy’igihugu gishinzwe iterambere ry’amakoperative Habyarimana Gilbert tariki 25/4/2014, ubwo yagiraga abakozi b’ibi bigo inama zo kumenya inshingano bafite zo gucunga amafaranga y’abaturege, yanavuze ko kuba ibigo by’imari biciriritse bigenda bigira imikorere mibi mu mirenge imwe n’imwe ngo biterwa no kutamenya inshingano ababikoramo bafite. abasaba ko bagomba gutunganya akazi bashinzwe hakurikijwe amategeko kuko hari abizerana bagakora amakosa.
Ibyo byagaragaye mu ikigo cy’imari instinzi sacco Nzahaha aho ngo bamaze amezi agera kuri 2 abakozi bayikoramo batuzuza ibitabo kubera icyizere perezida w’iyi sacco Masengesho Etienne yari abafitiye bituma biba iki kigo miliyoni zigera ku 9 zishobora no kwiyongera kuko ngo hari n’ibindi biri kugenda bigaragara nkuko perezida w’iyi sacco yabitangaje, yaboneyeho anakangurira bagenzibe kuba maso.
Abakora muri ibi bigo by’imari biciriritse bagaragaje imbogamizi nyinshi bahura nazo zituma imikorere ya za Sacco ikomeza kuba mibi harimo gutanga inguzanyo zitishyurwa kuko ngo abazifata banga kwishyura bavuga ko ibyo bigo by’imari byaje ari ibyo kubatera inkunga kandi byiyongeraho gutanga izo nguzanyo mukajagari cyane cyane hashingiwe kuri za ruswa ndetse no kutagira abashinzwe gucunga ibi bigo kuko kugeza ubu bicungwa naba Locar defence badafafite n’ibikoresho byo kwifashisha barinda amafaranga.
Bakaba basabye ikigo cy’igihugu gishinzwe iterambere ry’amakoperative kubafasha ibi bigo bikarindwa kimwe n’andi mabanki kuko birimo amafaranga y’abaturege menshi, mu rwego rwo gucunga neza ibi bigo bijejwe ko ibyo bigiye kwigwaho ariko mugihe bitarakorwa basabwa nabo kurushaho kwitwararika mugucunga imari ya Rubanda
Umuyobozi w’akarere ka Rusizi Nzeyimana Oscar yavuze ko nubwo iyi nama yageze kuri byinshi ngo bidateye ishema kuko yabaye haragaragaye ubujura, avuga ko byaba byiza nibura hagize abibye amafaranga y’abaturage bo mu murenge wa Nzahaha baboneka.
Imwe mumyanzuro yafashwe mu rwego rwo gukumira ubujura ni uko inzego zose zigomba kujya zikorana amafaranga akabikwa cyangwa akabikuzwa hakurikije amategeko


text:
Muri Werurwe 2016 Miss Mutesi Jolly yakoze urugendo afatanyije n’itangazamakuru mu Ntara y’Uburengerazuba basura ibyiza nyaburanga biri muri iki gice cy’igihugu. Ni nabwo yatangiye gushyira mu bikorwa umushinga yamuritse ubwo yahataniraga ikamba rya Miss Rwanda.
Mutesi Jolly yari mu itsinda ry’abakerarugendo bo mu gihugu, basuye Pariki y’Igihugu ya Nyungwe kuwa 4-5 Ugushyingo 2016. Muri uru rugendo, abakerarugendo basuye isoko y’uruzi rwa Nil mu burasirazuba n’iy’uruzi rwa Congo mu Burengerazuba bwa Nyungwe; banasuye ikiraro cyo mu bushorishori cya “Nyungwe Canopy Walk Way”, basura isumo rya Kamiranzovu n’ibindi binyuranye.
Yabwiye IGIHE ko yabikoze mu rwego rwo gutanga urugero no guhuza imbaraga n’Ikigo cy’Igihugu cy’Iterambere(RDB) mu rugendo rwo gushyira mu bikorwa umushinga we wo gukundisha Abanyarwanda gusura ibyiza biri mu gihugu imbere.
Yagize ati “Nari nsanzwe mfite umushinga wo guteza imbere ubukerarugendo mu gihugu imbere, nagiye muri ririya tsinda kugira ngo mbe urugero ku bandi […] No mu minsi iri imbere hari ibindi bikorwa mfite bizamfasha kwereka ababishaka ibyiza bitatse igihugu, bazajya biyandikisha hanyuma bahitemo aho tujyana urugendo rukorwe.”
Muri uru rugendo rwo guha ingufu gahunda ya ‘Tembera u Rwanda’, Mutesi Jolly ari mu batambagiye ishyamba rya Pariki ya Nyungwe ryuje akayaga n’urusobe rw’amajwi y’udukoko n’ibinyabuzima.
Yavuze ko mu ngendo ateganya gutangiza zizamufasha gukora umushinga we azajya atoranya ahantu hifujwe na benshi kugira ngo basure aho bafitiye inyota. Ati “Nko muri Nyungwe niho bari baduhitiyemo muri ruriya rugendo, mu bikorwa nshaka kuzakora nzakomeza mfatanye na RDB, ababyifuza bazajya biyandikisha hanyuma bahitemo aho bashaka kujya, tuzajya twumvikana. Icy’ingenzi ni uko Abanyarwanda batembera igihugu cyabo….”
Mutesi Jolly azatangira gushyira mu bikorwa uyu mushinga we mu mpera z’Ukuboza 2016 nava muri Leta Zunze Ubumwe guhatanira ikamba rya Miss World.
Ati “Nzatangiza iyo gahunda neza nimva muri Amerika, ndashaka kubanza nkava muri Miss World hanyuma nkabona gutangira neza uwo mushinga. Ni ibintu byiza, abantu barabyumva ntabwo bizagorana…”
Mbere yo kujya muri Miss World, Mutesi Jolly na Kwizera Peace bagiye kwerekeza mu Mujyi wa Cotonou muri Bénin ahazabera irushanwa ry’ubwiza rya Miss Naïade kuwa 12 Ugushyingo 2016.


text:
Iyo nzu yubatswe n’Akarere ka Kamonyi mu mwaka wa w’imihigo wa 2011-2012, ku nkunga y’ikigo cy’igihugu gishinzwe kohereza umusaruro w’ubuhinzi mu mhanga (NAEB). Yuzuye itwaye miliyoni 50RWf.
Iyo nzu isize irangi ry’umweru inyuma, iyo ugeze aho yubatse ku Mugonero mu murenge wa Rugarika, usanga ikinze yaranatangiye kwangirika ku mpande ahagana hasi, irangi n’isima byaratangiye komoka.
Uwitije Patrice, umwe mu bahinzi batuye mu murenge wa Runda, avuga ko akibona iyo nzu bayubaka yanezerewe kuko yumvaga ko agiye gukira imvune zo kujya kugirisha imboga ahinga i Nyabugogo muri Kigali.
Akomeza avuga ko we na bagenzi be batungurwa n’uko ritangiye gusaza nta kintu kirakorerwamo.
Agira ati “Twebwe ntiducuruza ahubwo turaranguza. Tugenda nka saa kumi za mu gitondo kugira ngo tugaruke vuba dusubire mu mirimo. Bubaka ikusanyirizo twari twishimye ariko twayobewe impamvu batarikoresha ngo baturuhure.”
Abo bahinzi b’i Kamonyi bahinga ubwoko bw’imboga butandukanye burimo dodo, inyanya, intoryi, amashu na biringanya.
Tuyizere Thadée, umuyobozi wungirije w’Akarere ka Kamonyi ushinzwe iterambere ry’ubukungu atangaza ko kudakoreshwa kw’iryo kusanyirizo byatewe n’uko NAEB itatanze ibikoresho byose byari bikenewe ngo rikoreshwe.
Akomeza avuga ko ariko kuri ubu bari gukorana bya hafi na NAEB kuburyo ibyaburaga muri iryo kusanyirizo byose bizashyirwamo rigatangira gukora. Ariko ntatangaza igihe nyacyo iryo kusanyirizo rizatangiriraho gukora.
Agira ati “Icyiciro cyo kubibara (ibibura) cyararangiye. NAEB yihaye inshingano zo gushyiraho ibibura byose, noneho akarere nako kiha inshingano zo kuhageza amazi no gushaka abazahakorera. »
Uretse imirimo yo gusana ahatangiye gusenyuka, ibindi bikoresho bikenewe n’ibizajya bifasha mu kubika imboga ku buryo zitangirika.
Ubwo tariki 10 ugushyingo 2016, Mureshyankwano Marie Rose, Gouverineri w’Intara y’amajyepfo, yasuraga Akarere ka Kamonyi yabwiye abayobozi ko bakora ibishoboka byose iryo kusanyirizo ry’imboga rigatangira gukora bidatinze.
Ibitekerezo ( 2 )
Umva nawe ra, ngo gushaka abazahakorera, ngo gutangira gutekereza uko bazahageza amazi n’umuriro. Ibaze nawe, kuva 2011; Reka turebe, ubwo hashize imyaka ingahe ra? Ubwo ni imyaka hafi 6; Umwana wavutse ry’ubakwa atangiye uwambere primaire. Ubwo se umuvuduko mu iterambere PAUK KAGAME adusaba urihe. Ni agahinda, habuze gikurikirana. Niba ari chambre froide , hariya kuri MANUMETAL barazicuruza; Zigura hafi Miliyoni 10 z’amafaranga y’u RWANDA. Udatera imbere nyine aba asubira inyuma. Ubwo uwashaka kumenya aho byapfiriye yahamenya.
Muzagere no kuri Bazirete mu ntara y’uburengerazuba murebe isoko ry’imboga ryamaze kuzuzwa maze umuhanda wahanyuraga ugana mu mujyi wa Rubavu ugahita wimurirwa ahandi(Nyakiriba). Birashoboka ko inzego bwite za Leta zitabanza kujya inama mbere yo gushyira mu bikorwa imishinga inyuranye.


text:
Ibi byagarutsweho ku ya 22 ukwakira 2016 mu Mwiherero w’abayobozi b’ihuriro ry’Abanyarwanda baba muri Canada,RCA-Canada n’abayobozi b’Abanyarwanda mu Karere ka Ottawa-Gatineau.
Uyu mwiherero w’aba bayobozi wari ugamije kureba aho bavuye, aho bageze n’aho bagana, kureba ibikorwa bakoze niba barabikoze neza, aho bagomba gukosora n’aho bagomba gushyira imbaraga, noneho bakareba ibizakorwa ubutaha.
Théophile Rwigimba wateguye iki gikorwa yishimiye ubufatanye bwa ambassade na RCA-Canada, anemeza ko bazakomeza gufatanya.
Abari mu mwiherero bashoboye kuganira ku bibibera mu mijyi yabo bashobora no kungurana inama y’uko ibintu bimwe byajya bigenda nk’ibyerekeranye n’uko abantu bajya bitabira ibikorwa bitandukanye bitegurwa na RCA z’uturere.
Bemeranyije amategeko azemezwa n’inama rusange yo muri Mutarama 2017.
Abanyarwanda baba mu mahanga bifuje gukomeza kugira uruhare mu iterambere ry’igihugu cyabo babinyujije mu mahuriro yabo aho bazishakamo 100 000$ yo gutanga umusanzu muri gahunda za leta zihashya ubukene nka Girinka na Mituweli.


text:
INDAGU ZA NYIRABIYORO
INDAGU ZA NYIRABIYORO
Nyirabiyoro, umupfumu wabayeho muri za 1740, umunyakaragwekazi, akaba n'umupfumu wari uzwi ho ubuhanga busesuye, yabayeho ku Ngoma 5 z'Abami b'u Rwanda,aribo :Kigeli Ndabarasa 1708-1741,Mibambwe Sentabyo 1741-1746,Yuhi Gahindiro 1746-1830,Mutara Rwogera 1830-1853 na Kigeli Rwabugili1853-1895.Indagu ze yazishyikirije Abami Kigeli Ndabarasa na Kigeli Rwabugili.
Dore uko izo ndagu zari ziteye.
Nyirabiyoro na Kigeli III Ndabarasa (1741)
NDABARASA wari umaze umwanya ajunjamye asa nawe n'urimo kubonekerwa asubiza NYIRABIYORO ati ntacyo RUTAMU azaramira ingoma.
NYIRABIYORO: Umunsi se RUTAMU yatsindiriwe kuri SINE ikayitera umugeri igatora iyayo, bizagenda bite?
NDABARASA: Yireke RUSINE yonke.
NYIRABIYORO: Uravuga se RUKARA mbona rurebera mw'ihembe? Umunsi yacumitanye na RUTAMU ko mbona azarutera amacumu akarutwikira mu nzu nk'umugome, rukota ku manywa rugakongoka !
NDABARASA: RUKARA nyirarwo azarusegasira.
NYIRABIYORO: Urankangisha se RUKARA rutwariye urumoso rutsinze umusaya? Ko mbona se ibigenzi bifite uruhu rutukura nk'urw'impinja , Ese ko mbona ikinyamaswa gihetse ikindi giturutse mu MUBALI wa KABEJA azagitsindisha iki? Ese iriya nyamaswa izatera umurizo I Karagwe undi ikawutera I Bunyabungo wowe urayibona? Biriya bigenzi bifite uruhu nk'urw'impinja ko RUKARA abirebera mw'ihembe azabigamburuza bizagenda bite?Ko mbona RUKARA rwonkereje nyina mu muraru, maze rukagwa igihugu igicuri?
NDABARASA: RUKARA rw'amabuno azime ingoma.
NYIRABIYORO: Urankangisha RUKARA rw'incike mbona ruzagenda hasi no hejuru rukagenda mu nda y'inzovu, harimo ibuye rivuza ubuhuha, narwo ruzagwa ishyanga hakagaruka umurambo?
NDABARASA: RUKARA rundi azaramire ingoma.
NYIRABIYORO: Urankangisha RUKARA rw'igisage rutazambara ikamba rukaraza ariko ntirusamure, maze rukazagaruka mu Rwanda rushaje? Dore nta kabuza u Rwanda ruzarara nze. Ndabona ba bagabo b'urutuku igihugu bakigabije umubambuzashakwe . Ese zirajya he CYIMUMUGIZI, RWOGA, RWAMO na KALINGA! Dore umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba. Ubwatsi bwo munsi y'inzira buzahura n'ubwo haruguru yayo maze arugenge NYANGUFI. Ariko ariyimbire kuko amugenda runono RUKARA rw'igisunzu rugoreka amagambo.RUKARA rw'igisunzu rwambaye utubuye tubengerana ku ntugu azirenza NYANGUFI, igihugu akigabire umugore .
Ndabona abasangirangendo baryana ijoro n'umunsi bamwe bashyirwa ku ngoyi, RUGANZU yambuka Akagera ashinga imiganda I Karagwe yunga ubumwe n'abavantara. Ariko RUKARA rw'igisunzu rugenda rutseta ikirenge aririwe ntaraye. Uru rugamba mbona ararurwana ahereye hehe? Aragoreka amagambo ariko niyiyimbire ndabona aguye mu mibyuko igihugu gicura imiborogo,intore zigarura ituze, intebe ihabwa RUKIRIGITANGWE RWA MUDATINYA akarangwa n'uruziga mu mboni. Ihumure riragaragara ariko ndabona bacuranwa, abana bose ntibahabwa ijambo.Ndabona RWEGO RUKANGURA-SHYAMBA afite inkoni y'icyuma mu ntoki. Ndabona imandwa zisatira ku mulinzi zisakabaka. Ese ko ntabona uyoboye imihango umukuru ngombwa arava he? Ndabona RUKIRIGITANGWE RWA MUDATINYA ashinze icumu I Bunyabungo bavuga amacumu abakuru b'ingabo. Ndabona I Karagwe habaye ingaruzwamuheto abavuzi b'amacumu barizihirwa. Ko mbona se u Rwanda rushubijwe bene rwo ariko umwezi ntutambe? Ko mbona RUTUKU agaruye induru impundu zikabura?
Dore ubwatsi bwo mu nsi y'inzira bwongeye guhura n'ubwo haruguru yayo ariko ndabona RUGILI mu nda y'inyoni ahageze aramira ingoma bamuha ijambo atangariza bose ati u Rwanda ndarubogoye. Maze u Rwanda rutemba amata n'ubuki.
Nyirabiyoro na Kigeli IV Rwabugili (1880)
Ubwatsi bwo mu nsi y'inzira buzahura n'ubwo haruguru, u Rwanda ruzahabwa Nyangufi, Nyirabiyoro ati: "Rukara rw'Igisunzu ruzagwa mu mibyuko, igihugu gicure imiborogo. Ku ngoma ya Kigeli IV Rwabugili, wari warasimbuye Mutara II Rwogera, NYIRABIYORO akiri umupfumu w'umuhanga, Icyo gihe (ahagana mu w' 1880), igihugu cyari gifite ibibazo ku nkiko, ikirwa cy'Ijwi cyarigometse gitegekwa n'uwitwa NKUNDIYE wa KABEGO. Igihugu cyali gifite ibibazo ku nkiko, ikirwa cy'Ijwi cyarigometse, gitegekwa na NKUNDIYE wa KABEGO.
Mu Ndorwa no mu Bunyabungo barigometse, imyaka itakera mu buryo bushimishije, u Rwanda ubona rwugarijwe n'akaga. KIGELI IV RWABUGILI atumiza NYIRABIYORO ngo ahanure intsinzi y'ako kaga; Kubera ko RWABUGILI yateguraga gutera Ijwi mu Ndorwa n'Ubunyabungo akahagarura, NYIRABIYORO amuragurira ko azabatsinda.
Amubwira n'amaza, amumenyesha ko ingoma izahinduka mu gihe kitari kure, abana be RUTALINDWA na MUSINGA bakayirwanira bigacika ku Rucunshu. Koko rero ahagana mu mpera z'umwaka w'1896 MIBAMBWE RUTALINDWA yimye ingoma (RWABUGILI amaze gutanga) bamuha KANJOGERA (nyina wa YUHI MUSINGA) ho umugabekazi, bafata izina ry'ubutegetsi NYIRAMIBAMBWE. Yari afite basaza be KABARE na RUHINANKIKO, bagambiriye kwambura ingoma MIBAMBWE RUTALINDWA, bakayiha mwishywa wabo YUHI MUSINGA. Niko byagenze rero maze bafatanyije na mushiki wabo KANJOGERA, bararikoroza ku Rucunshu, bica RUTALINDWA, YUHI MUSINGA yima ingoma, nyina aba umugabekazi ku izina rya NYIRAYUHI.
NYIRABIYORO yaraguriye RWABUGILI kandi iby'umwaduko w'abazungu n'ibintu bizawukurikira: Nuko aterura indagu ze agira Ati:
NYANGUFI uzambura ubutegetsi abanyiginya umunsi imbwa zambaye ingoro ingoma zikavugira mu Marangara. Aragura ko Nyangufi azicwa na RUKARA rw'igisunzu rugenda ruseta ikirenge, ruzateza u Rwanda akaga umunsi ruzagwa mu mibyuko, amaraso akameneka ari menshi. NYIRABIYORO abwira KIGELI ati: "Koko uri KIGELI kigera ikirenge mu cya RWOGERA". Uragura inkiko uganza u Murera, uragaruza mu Bushubi no mu Bishugi, uragenga u Buhoma, mu Buberuka no mu Bwanacyambwe, urahaca ibiraro, Nyaruguru no mu Buganza bagatura amahoro, Urarwagura u Rwanda nyamara urakorera ubusa
RWABUGILI, yireke Rusine yonke. Rusine rw'incike ruzima inka rutazibyarira ruzagenda hasi no hejuru, maze rukazagwa igihugu igicuri ? Dore bazaza abagabo b'urutuku rwera, bitwaje imyuko kandi bagenda bicaye. Bazakigabira umubambuzashakwe. Zirajya hehe Cyimumugizi, Rwoga, Rwamo na Kalinga. Umunsi imbwa zambaye ingoro, ingoma zivugira mu Marangara, ku munsi wa Ngirente, ababyeyi bazifuza kuba ingumba, ubwatsi bwo mu nsi y'inzira buzahura n'ubwo haruguru. U Rwanda ruzahabwa Nyangufi.
Azamugenda runono Rukara rw 'igisunzu ruvuga rugoreka amagambo. Ruzamwirenza Rukara rwambaye utubuye ku ntugu, igihugu rukigabize umugore. Ariko urugo ruvuga umugore ruvuga umuhoro. Dore abasangirangendo bararyana ijoro n'umunsi. Bamwe bashyizwe ku ngoyi Ruganzu yambuka akagera, ashinga imiganda ishyanga, afatana urunana n'abavantara. Dore Rukara rw'igisunzu rugenda ruseta ikirenge aririwe ntaraye.
Uru rugamba mubona ararutsinda ate ? Inkiko zirugarijwe. Aragoreka amagambo ariko niyihimbire. Dore bazamutsinda mu mibyuko igihugu gicure imiborogo. Intore zizagarura ituze intebe zizicazeho Rukirigitangwe rwa Mudatinya umugabo wambaye uruziga mu mboni. Ihumure riragaragara ariko se ko mbona bacuranwa abana bose ntibahabwe ijambo? Dore Rwego rukangura-shyamba azuye umugara.
Ese izi mandwa ko mbona zisatiye ku Murinzi ,zisakabaka umukuru-ngombwa azayobora imihango ate ? Ndabona umugabo usheshe akanguhe uvuga isi igatigita ababyeyi bakamuha impundu. Dore yegereye ku murinzi Ruterandongozi. Ashagawe n'abaturage ibihumbi n'ibihumbagiza. Ndabona Rutuku amusanga afashe uruboho mu ntoki, afashe ijambo ahumuriza abaturage, impundu zivuga urwanaga.
Indagu igeze aha Rwabugili wali wicaye ku gisasiro igihe Nyirabiyoro yamuhanuriraga ibi byose. Yasabye ko yabanza akibambika, yaza kwibambura umunyakaragwekazi akagumya kumubwira ibisigaye, akamubwira n'intsinzi. Nyirabiyoro abanyagikari bamujyanye kumutegurira aho aryama, Umwe muri bo asubiye gufata amategeko ku mwami, asanga Rwabugili ameze nk'ubabaye kubera indagu Nyirabiyoro yari amaze kumugezaho. Uwo munyagikari asohoka atekereza ati uriya mugore usize arakaje umwami akoze ishyano, Amucumita ikimito mu rwano amwica atarangirije Kigeli indagu, ubucurabwenge bwari busigaye bubura butyo.
Ibisobanuro:
1. RWAGITINYWA ni Kigeli IV Rwabugili
2. Kigeli IV Rwabugili yakomerekeye bikomeye ku rugamba rwo kw'Idjwi IBunyabungo, hanyuma atanga ari mu rugo rwe rw'I Rubengera.
3. RUTAMU ni Mibambwe Rutalindwa
4. SINE ni umugabekazi Kanjogera. Rutalindwa yimitswe ari impfubyi atagira nyina. Nta mwami rero wimaga atagira umugabekazi. Nuko bamutsindira kuri muka se Kanjogera nyina wa Musinga.
5. RUSINE yaba ari Musinga umuhungu wa Kanjogera. Niwe Nyirabiyoro yita Rukara rurebera mu ihembe.
6. Kurebera mw'ihembe nuko Musinga yari afite amaso manini cyane, ku buryo wabonaga asa n'ureba imirari.
7. Aha Nyirabiyoro arashaka kuvuga ibyo ku Rucunshu, aho ingabo za Musinga afanyije na Nyina Kanjogera na nyirarume Kabare, bateye umwami Rutalindwa iwe bakahatwika hagahinduka umuyonga.
8. Aha arashaka kuvuga abazungu
9. Amasuka n'imyuko ni imbunda.
10. Aha Nyirabiyoro arashaka kuvuga abazungu ba mbere baje bahetswe n'indogobe, bagaturuka mu Mubali, mu burasirazuba bw'u Rwanda.
11. Iyi nyamaswa ni umuhanda uva muri Tanzaniya ukagera I Bukavu wambukiranyije u Rwanda. Niwo agereranya n'inyamaswa y'imirizo ibiri, Ntabona neza umutwe n'umurizo
12. Aha Nyirabiyoro aravuga ukuntu Abapadiri bera muri 1931 bazacira Musinga I Kamembe, hanyuma akahava ajya I Moba muri Kongo aho yaguye.
13. RUKARA rw'amabuno ni umwami Mutara Rudahigwa
14. Rudahigwa yabaye incike kuko nta mwana yabyaye. Yabaye umwami wa mbere w'u Rwanda wagendeye "mu nda y'inzovu" (mu ndege) ajya I Bulayi muri 1949 no muri 1958.Ibuye rivuza ubuhuha ni moteri yayo. Hanyuma kuwa 25 Nyakanga 1959, Rudahigwa yaguye I Bujumbura hagaruka umurambo
15. Uyu Rukara rw'igisage ruzagaruka mu Rwanda rushaje ni Kigeli V Ndahindurwa.
16. Nyirabiyoro aravuga ukuntu abazungu bazagabira igihugu umuhutu.
17. Aya ni amazina y'ingoma z'ibwami.
18. Aha Nyirabiyoro araragura iby'intambara ya 1959-1961 bise Muyaga, yarangiye Kayibanda ahabwa ubutegetsi Kubera amagorwa y'ubwicanyi, inzara, kubura aho wihisha n'aho uhisha abana, ababyeyi bifuzaga kuba ingumba.Kayibanda niwe yise Nyangufi ,kuko yari mugufi cyane
19. Amayira azasiba kubera intambara, hanyuma Kayibanda ategeke u Rwanda.
20. Rukara rw'igisunzu ni Habyarimana. Kugoreka amagambo nuko avuga urukiga, avuga amagambo y'ikinyarwanda nabi
21. Umugore wa Habyarimana, Agata Kanziga na basaza be nibo bicaga bagakiza muri iki gihugu.
22. Aha Nyirabiyoro aravuga ubwumvikane buke bwavutse hagati y'abafatanyije na Habyarimana guhirika Kayibanda, maze bamwe muri bo bagafungwa.
23.RUGANZU yambuka Akagera ashinga imiganda I Karagwe yunga ubumwe n'abavantara,yavugaga Kanyarengwe Alexis,ko azahunga anyuze Tanzaniya akajya kwifatanya n'Inkotanyi
24. Habyarimana yari afite igisunzu, kandi yari yaravunikiye mu myitozo ya gisirikare akiri muri Ecole d'Officiers, ku buryo yacumbagiraga gato. Waba utabizi ukaba utabibona kuko yashyiragamo ifiyeri
25. Urugamba rwo kurwana na FPR Inkotanyi.
26.Rukirigitangwe rwa Mudatinya ni Paul Kagame, imboni ku maso zimuranga ni amadarubindi yambara.
27.RWEGO RUKANGURA-SHYAMBA, Interahamwe na FDRL
1